
ACTA DE SESSIÓ DEL PLE DE L'AJUNTAMENT
Identificació de la sessió
Número:
1/2018
Caràcter:
ordinari
Data:

26 de gener de 2018
Horari:

de 21.00 a 22.45 h
Lloc: 

saló de sessions de la casa consistorial
Assistents
David Rodríguez i González (ERC), alcalde-president
Lluís Xavier Villaró i Gonzàlez (ERC), primer tinent d’alcalde
Ramon Xandri i Solé (ERC), segon tinent d’alcalde
Rosó Barrera i Call (ERC), tercera tinent d’alcalde
Isabel Roca i Guitart (ERC) quarta tinent d’alcalde
Sara Alarcón i Postils (ERC)
Antoni Carralero i Ruiz (ERC)
Yasmina Valderrama i Ramallo (PSC)
Marc Barbens i Casals (PDeCAT)
Isabel Pérez i Martínez (PDeCAT)
Òscar Garcia i Companys (APS-CUP)
Octavi Esteve i Armengol (APS-CUP)
Secretari: Òscar Campos i Planes
Excusa l’assistència
Xavier Torres I Romero (PDeCAT)
Desenvolupament de la sessió
Abans d'iniciar el Ple, el Sr. Alcalde vol tenir un sentit record pel Policia Local de la població de Gabà que va ser assassinat.
El Sr. Alcalde disculpa l’absència al Ple de Sr. Xavier Torres.
El President obre l'acte i s'entra a conèixer els assumptes inclosos a l'ordre del dia, recaient sobre aquests assumptes, els acords que a continuació es relacionen:
Sr. Alcalde 
Hauríem d’aprovar la urgència per a la inclusió d’un nou punt en l’ordre del dia, que seria el punt numero 10, el passaríem just abans de l’apartat d’informes i resolucions, que seria un punt per a deixar sense efecte l’acord de ple de 25 d’octubre de 2017 sobre l’aprovació inicial de la modificació puntual número vuit del POUM en l’àmbit del polígon 16 i aixecament de la suspensió de les llicències d’obres. 
Per tant, en primer lloc, el que hauríem d’aprovar és la inclusió per urgència d’aquest punt. 
Atès que es tracta d’una empresa, de la nostra ciutat, que necessita espai per poder ampliar la seva nau, nosaltres entenem que la urgència està més que justificada, i per tant us demanaríem que votéssiu favorablement aquesta inclusió d’aquest punt per urgència. 
Si algú té alguna aportació a fer, si no passaríem a votar. Vots a favor? 
Sr. Campos
Queda aprovada la urgència per la unanimitat dels regidors presents. 
1. Aprovació de l’acta de la sessió anterior
Sr. Alcalde
Per tant passaríem al primer punt de l’ordre del dia, que és l’aprovació de l’acta de la sessió anterior, jo voldria abans comentar alguna de les correccions que se li ha de fer a l’acta, que tot i que no consta en l’acta que teniu, crec que és important: s’ha d’afegir, el vot nominatiu de les propostes, és a dir, com sabeu no només cal detallar el sentit de la proposta de cada punt, tant de nombres de vots favorables com contraris, sinó que especialment en el cas dels contraris cal especificar quins són els regidors que han votat contràriament, en aquesta acta no apareix, però, es corregirà això i s’afegirà. No sé si algú té algunes observacions més a fer a l’acta? 
Sr. Barbens
No diem mai res de l’acta, però sí que en un punt concret es podia entendre de forma diferent el que havíem dit, i és el punt de l’aprovació dels pressupostos generals del 2018, a la pàgina 16, al mig del paràgraf diu; “també veiem bé la partida de treballs tècnics”, i no és que també veiem bé, si no que “també a la partida de treballs tècnics”, perquè sinó sembla que també estiguem d’acord amb aquesta partida i no hi estàvem d’acord, només canviar el “veiem bé” per "també a".
Sr. Alcalde
Algú més té alguna observació? 
Sr. Carralero
És només a nivell de redactat, a l’apartat d’Informes i Resolucions, al començament quan explico l’activitat que farem de la caracterització d’un contenidor de RSU, “1” està escrit amb 1 número, hauria de ser amb U lletra. 
Sr. Campos
En comptes d’un 1 és la lletra. Perfecte
Sr. Carralero
I llavors, cap a mig paràgraf quan es parla del parc infantil de l’edifici Taure, l’acta diu: “i també conjuntament amb la remodelació de la placeta...”, s’hauria de dir que és la placeta de l’edifici Àries, perquè no hi hagi confusió amb la mateixa plaça. 
Sr. Alcalde
Jo tinc alguna cosa més, que és menor, també té a veure amb noms bàsicament, a la pàgina 46, hi ha a la setena línia abans del final, parla del Peter Teman, Thimann, després a la pàgina 48 hi ha dos llocs en els quals diu la senyora, i no especifica el nom de la regidora, hauria de dir Roca, i a la pàgina següent hi ha al primer paràgraf, parla de cicles, i tal com està escrit sembla que parla de cicles de períodes, no?, hauria de ser, sigles, referint-se a les sigles de qualsevol partit. 
I després també a la segona part, també hi ha un lloc que diu “surt parat” i hauria de dir “part” i després hi ha tres referències a la regidora, la Yas, que tal com està escrit sembla que estiguem parlant de musica, s’ha de posar "Yas". 
Sr. Campos
Disculpi regidora. 
Sra. Valderrama
No passa res. 
Sr. Alcalde
I per part meva res més. 
Sra. Rosó
Jo també vaig veure que en algun lloc posa Roser i és “Rosó”. 
Sr. Campos
Perfecte. 
Sr. Alcalde
Bé, doncs si us sembla, passaríem a votar. Vots favorables. 
Sr. Campos
Moltes gràcies, queda aprovada l’acta per la unanimitat dels regidors presents. 
2.
Ratificació del conveni urbanístic entre l’Ajuntament de Solsona i el Sr. Francesc Xavier Ballabriga i Cases  per facilitar l’ampliació de l’actual camí del cementiri
Sr. Alcalde
Passem al següent punt de l’ordre del dia, que es la Ratificació del conveni urbanístic entre l’Ajuntament de Solsona i el Sr. Francesc Xavier Ballabriga i Cases per facilitar l’ampliació de l’actual camí del cementiri.
Per tant si el secretari fes el favor de llegir el dictamen. 
“Ates que la Junta de Govern Local va aprovar un conveni urbanístic, entre l’Ajuntament de Solsona i el Sr. F. Xavier Ballabriga i Cases, pel que el Sr Ballabriga es compromet a fer cessió gratuïta a favor de l’Ajuntament de Solsona de terreny de propietat del Sr Ballabriga destinats a vialitat, la superfície cedida es de 155 m².
La finca propietat de Sr. Ballabriga està classificada com a Sòl Urbanitzable delimitat, inclòs en el sector P, que va delimitat el POUM. Aquest sector, i per tant la finca, es troben incloses en el Pla Director Urbanístic de les Àrees Residencials estratègiques de les Comarques centrals.
L’Ajuntament de Solsona es propietari del Camí Serra del Verd, que es un vial d’especial rellevància pel fet que mena a diferents serveis importants per la Ciutat.
L’amplada actual és insuficient pel trànsit que acull en aquests moments i que es veurà agreujat quant es posi en funcionament l’Escola del Vinyet.
Per satisfer les demandes existents i les previstes en un futur l’Ajuntament de Solsona té prevista l’ampliació del vial fins a 6 m d’amplada en tot el tram, mentre no es desenvolupi urbanísticament el sector i es creïn els vials definitius.
Per tal de fer efectiva aquesta ampliació es requereix la cessió d’us d’un total de 155 m² de la finca esmentada.
Per aquestes raons es va arribar a un acord amb el Sr. Ballabriga i es va signar el conveni urbanístic abans esmentat, condicionat a la ratificació per part del Ple de l’Ajuntament de Solsona.
A l'empara d’allò que preveu l’article 85 de la Llei 39/2015, de 26 de novembre, de Règim Jurídic de les Administracions Públiques i del Procediment Administratiu comú, i de l'article 53 del Decret Legislatiu 2/2003 de 28 d’abril pel qual s’aprova el Text Refós de la Llei Municipal i de Règim Local de Catalunya.
Es proposa al Ple de la Corporació de prendre el següent,
ACORD
Primer. Ratificar el conveni urbanístic signat entre l’Ajuntament de Solsona i el Sr Francesc Xavies Ballabriga i Cases, pel que es realitza una cessió voluntària i gratuïta a favor de l’Ajuntament de Solsona d’una superfície de 155 m² destinats ha ampliar en vial conegut com “Camí Serra del Verd”.
Segon. Donar trasllat del present acord al Sr Francesc Xavier Ballabriga i Cases, i els Serveis Tècnics Municipals.
No obstant el Ple de l'Ajuntament amb el seu superior criteri decidirà allò que cregui mes oportú.”
Molt bé, si el regidor d’Hisenda i Administració vol explicar una mica en què consisteix aquest acord. 
Sr. Xandri
Si, en principi seguim endavant amb el que havíem parlat de poder solucionar d’una vegada per totes l’ampliació del camí del Cementiri i els problemes que té, s’ha arribat a un acord amb el Sr. Francesc Xavier Ballabriga. Amb aquesta cessió que ell ens fa de 155 metres aconseguirem que el camí tingui 6 metres d’amplada i a més a més d’alguna forma que també tingui visibilitat la corba de sota, és a dir que aquesta manca de visibilitat que te estarà completament corregida. Aquest acord contempla una cessió gratuïta a favor de l’Ajuntament,  el Sr. Francesc Xavier Ballabriga no vol entrar a vendre si no simplement fa la cessió pel simple fet que el dia que urbanitzarà ell recuperarà aquest espai per les compensacions corresponents que li pertoquin. Les dues parts crec que en sortim beneficiades. Aquest acord, pendent de ratificació del Ple, es va signar l’altre dia. 
Sr. Alcalde
No sé si algú té alguna observació a fer a aquest punt. Bé com a mínim deixeu-m’ho dir, que espero que això esvaeixi aquells dubtes que alguna vegada el grup municipal de la CUP havia manifestat, com a mínim veu que anem treballant per fer efectiu aquell acord de Ple. 
Sr. Garcia
Quan tinguem la modificació de pressupost i estigui fet, estarem més segurs. 
Sr. Alcalde
Però anem avançant. 
Sr. Xandri 
Podem afegir també que la regidora d’Urbanisme estan treballant ja amb el projecte. 
Sr. Alcalde
Molt bé, doncs si us sembla, passarem a votar aquest punt de l’ordre del dia. Vots favorables?  
Sr. Campos
Queda aprovat el punt per la unanimitat dels regidors presents.
3.
Aprovació definitiva de l’avanç del Pla Parcial Urbanístic a l’àmbit del sector F, la Cabana del Silo
4.
Aprovació definitiva de Pla Parcial Urbanístic a l’àmbit del sector F, la Cabana del Silo
Sr. Alcalde
El punt numero 3 que si us sembla i si ningú té cap inconvenient, jo el faria conjuntament amb el punt número 4, que són; aprovació definitiva de l’avanç del Pla Parcial Urbanístic a l’àmbit del sector F, la Cabana del Silo i aprovació definitiva de Pla Parcial Urbanístic a l’àmbit del sector F, la Cabana del Silo. Si li sembla al secretari i vol llegir els dos dictàmens les dues propostes d’alcaldia. 
Punt 3
A instància de Solicelgrat, SL, s’està tramitant l’ expedient d’avanç del Pla parcial del sector F que preveu la divisió en subsectors en aquest àmbit, segons projecte redactat pels arquitecte Ton Padullés, Ramon Padullés i Enric Padullés.
El Ple de l’Ajuntament de Solsona, en la sessió duta a terme el dia 30 d’abril de 2015 aprovà inicialment el projecte referit, sotmetent-lo a informació pública per un termini d’un mes, mitjançant anunci en el tauler d’edictes de l’ Ajuntament, en el Butlletí Oficial de la Província núm. 108, de data 8 de de juny de 2015, i en el diari Ara, de data 6 de juny de 2015. Així mateix, es va donar audiència als interessats per termini d’un mes mitjançant citació personal.
Durant el període d’informació pública es va presentar una sola al·legació per part de Francesca Font i Freixes.
El Ple de l’Ajuntament de Solsona, en la sessió del dia 27 de novembre de 2015 estimà l’al·legació presentada i va trametre l’expedient a la Comissió Territorial d’Urbanisme de la Catalunya Central que, en la sessió del dia 21 de gener de 2016, acordà emetre un informe en el sentit desfavorable fins a incorporar un seguit de prescripcions.
El dia 16 de juny de 2016 Solicelgrat, SL, presentà un nou document tècnic.
L'Ajuntament de Solsona, en la sessió del dia 29 de juliol de 2016, aprovà el document tècnic amb les prescripcions incorporades.
La Comissió Territorial d'Urbanisme de la Catalunya Central, en la sessió del dia 2 de novembre de 2016, acordà emetre informe en sentit desfavorable en base a un seguit de prescripcions.
El dia 17 de maig de 2017, el promotor presentà un document d'avanç de pla parcial per la seva aprovació i posterior tramesa a la Comissió Territorial d'Urbanisme.
L'Ajuntament de Solsona, en la sessió del dia 26 de maig de 2017, aprovà el document tècnic amb les prescripcions incorporades.
Els Serveis Territorials de la Catalunya Central, en data 16 de gener de 2018, han emès informe favorable en relació a l’avanç del pla parcial urbanístic a l’àmbit de l sector F, la Cabana del Silo i del Pla Parcial urbanístic a l’àmbit discontinu del subsector 1, al terme municipal de Solsona.
Que l’informe esmentat ha tingut entrada a les oficines municipals el dia 18 de gener de 2018, amb registre núm. 175.
Vist l’informe que ha emès l’arquitecte municipal, Ferran Montenegro i Martín, el dia 19 de gener de 2018,
Examinada la documentació que l’ acompanya, i de conformitat amb l’ establert en l’article 119.2.a) del Decret Legislatiu 1/2010, de 3 d’agost, pel que s’ aprova el Text Refós de la Llei d’Urbanisme, i 21.1.j) de la Llei 7/1985, de 2 d’abril, Reguladora de les Bases del Règim Local, es proposa al Ple l’adopció dels següents:
ACORDS
Primer. Aprovar definitivament l’avanç del Pla parcial del sector F que preveu la divisió en subsectors en aquest àmbit, segons projecte redactat pels arquitecte Ton Padullés, Ramon Padullés i Enric Padullés, amb les esmenes detallades a l’informe de la Comissió Territorial d'Urbanisme de la Catalunya Central  de data 16 de gener de 2018.
Segon. Notificar aquest acord a les persones interessades i fer les publicacions necessàries segons la normativa vigent.
Punt 4
L’Ajuntament està tramitant el Pla Parcial urbanístic a l’àmbit discontinu subsector 1 (Cabana del Silo), del sector F, que ha estat redactat pels arquitectes Ton Padullés, Ramon Padullés, i Enric Padullés i que es promou a instància de Solicelgrat, SL. 
El Ple de l’Ajuntament de Solsona, en la sessió del dia 30 d’abril de 2015, aprovà inicialment l’esmentat Pla Parcial. 
Es va sotmetre l’expedient a informació pública durant el termini de quaranta-cinc dies, mitjançant anunci en el Diari Oficial de la Generalitat de Catalunya núm. 6896 del dia 23 de juny de 2015, en el Butlletí Oficial de la Província de Lleida núm. 118 del dia 22 de juny de 2015, en el diari ARA del dia 25 de juny de 2015 i en el taulell d’anuncis de l’Ajuntament de Solsona. 
Simultàniament al tràmit d’informació pública es sol·licità informe als organismes, que tot seguit es relacionen, afectats per raó de les seves competències sectorials: 
                                                                                  Núm. registre 
Departament




          sortida
Data
        Data recepció
− Agència de Residus de Catalunya


2014
25/06/2015
29/06/2015 
− Departament de Cultura



2013
25/06/2015
29/06/2015 
− Direcció General de Comerç



2012
25/06/2015
21/07/2015 
− Direcció General de Transports i Mobilitat

2011
25/06/2015
29/06/2015 
− Representació Territorial de l’Esport a Lleida

2010
25/06/2015
29/06/2015 
− Serveis Territorials de Carreteres a Lleida

2009
25/06/2015
01/07/2015 
− Serveis Territorials d’Interior a la Catalunya Centra
2008
05/06/2015
29/06/2015 
− Serveis Territorials de Territori i Sostenibilitat 
a la Catalunya Centra




2007
25/06/2015
29/06/2015 
− Agència Catalana de l’Aigua



2015
25/06/2015
29/06/2015.
Que els departaments que han emès informe són els següents:
                                                                                     Núm. registre
Departament




           entrada

Data


−Serveis Territorials d’Interior a la Catalunya Central
2290

08/07/2015 
−Serveis Territorials de Territori i Sostenibilitat 
a la Catalunya Central




2466

27/07/2015 
−Serveis Territorials de Carreteres a Lleida

2735

26/08/2015 
−Agència de Residus de Catalunya


2486

28/07/2015 
−Direcció General de Comerç



2977

22/09/2015 
−Consell Català de l’Esport



2424

22/07/2015 
−Departament d’Empresa i Ocupació


2469

28/07/2015.
Simultàniament al tràmit d’informació pública també es va donar audiència als interessats. 
Durant el període d’informació pública, es va presentar la següent al·legació: 
Esteve Gangolells i Sampons, el dia 3 d’agost de 2015, amb registre d’entrada núm. 2537. 
En data 20 de novembre de 2015, els Serveis Tècnics Municipals van informar sobre l’al·legació presentada en el sentit d’estimar parcialment l’apartat primer i desestimar els apartats segon, tercer, quart i cinquè de l’al·legació. 
El Ple de l'Ajuntament de Solsona, en la sessió duta a terme el dia 27 de novembre de 2015, acordà estimar parcialment l’apartat primer i desestimar els apartats segon, tercer, quart i cinquè de l’al·legació presentada per Esteve Gangolells i Sampons, en el sentit que detalla l’informe dels Serveis Tècnics Municipals de data 20 de novembre de 2015.
La Comissió Territorial d'Urbanisme, en la sessió del dia 21 de gener de 2016, acordà suspendre la tramitació de l'expedient fins que la Comissió d'Urbanisme hagués emès un informe favorable sobre l'avanç del pla.
L'Ajuntament de Solsona, en la sessió del dia 29 de juliol de 2016, aprovà el document tècnic amb les prescripcions incorporades.
La Comissió Territorial d'Urbanisme de la Catalunya Central, en la sessió del dia 2 de novembre de 2016, acordà suspendre l emissió de l'informe sobre el Pla parcial del sector F (la Cabana del Silo), fins que es disposés de l' informe favorable de l'expedient de l'avanç del Pla que es tramita per aquest mateix sector.
El dia 17 de maig de 2017, el promotor presentà un nou document de Pla parcial per la seva aprovació i posterior tramesa a la Comissió Territorial d'Urbanisme.
El Ple de l’Ajuntament de Solsona, en la sessió del dia 26 de maig de 2017 aprovà el  nou document tècnic presentat.
La Comissió Territorial d'Urbanisme de la Catalunya Central, en la sessió del dia 2 de novembre de 2016, acordà suspendre l emissió de l'informe sobre el Pla parcial del sector F (la Cabana del Silo), fins que es disposés de l' informe favorable de l'expedient de l'avanç del Pla que es tramita per aquest mateix sector.
Vist l’informe que sobre aquest nou projecte ha emès el Departament de Territori i Sostenibilitat, de data 16 de gener de 2018
Vist l’informe emès l’arquitecte municipal, Ferran Montenegro i Martín de data 22 de gener de 2018. 
Es proposa al ple de l'Ajuntament l'Adopció dels acords següents:
Primer. Aprovar definitivament el Pla parcial del sector F, segons projecte redactat pels arquitecte Ton Padullés, Ramon Padullés i Enric Padullés, amb les esmenes detallades a l’informe de la Comissió Territorial d'Urbanisme de la Catalunya Central  de data 16 de gener de 2018.
Segon. Notificar aquest acord a les persones interessades i fer les publicacions necessàries segons la normativa vigent.
Sr. Alcalde
Molt bé, si la regidora d’Urbanisme ens vol explicar una mica en què consisteix aquest punt. 
Sra. Barrera 
Bé doncs, bàsicament són un pas més dels que portem ja fets fins ara, és l’aprovació definitiva, ens quedava pendent de rebre l’informe ambiental i ja tancaríem el tema del pla parcial, i ara quedarien els següents passos ja  posteriors. 
Sr. Alcalde
Bé, això encara anirà apareixent, però com a mínim tots els tràmits davant la Comissió d’Urbanisme queden tancats, per tant ho aprovem definitivament. Aquest tema anirà passant pel Ple perquè hi haurà altres projectes com el de reparcel·lació, etc. És d’aquestes coses que s’han d’anar fent per poder tirar endavant, però com a mínim això definitivament ho tanquem després d’haver-ho passat unes quantes vegades pel Ple.
No sé si algú té alguna observació a fer a aquest punt, i si no ho passaríem a votar. Vots favorables?
Sr. Campos
Queda aprovat el punt 3 i 4 per la unanimitat dels regidors presents. 
5.
Aprovació de la Declaració de Bé Cultural d’Interès Local del monument megalític Estela de Través- Font de Plata
Sr. Alcalde
passaríem al següent punt de l’ordre del dia que és el punt numero 5, que es Aprovació de la Declaració de Bé Cultural d’Interès Local del monument megalític Estela de Través-Font de Plata, si el secretari vol fer el favor de llegir la proposta d’alcaldia. 
“Atès que el Museu Diocesà i Comarcal de Solsona està iniciant una nova línia d’actuació que porta per títol Museu al Territori i que té com a objectiu: coordinar aquelles iniciatives relacionades amb la gestió i la difusió del ric patrimoni existent al territori relacionat amb el museu. 
Atès que aquesta línia s’està coordinant un nou projecte que pretén recuperar, restaurar i estudiar diverses esteles-menhir prehistòriques situades als municipis de Riner, Pinell, Solsona i Cardona. 
Atès que en el cas del municipi de Solsona aquest projecte afecta l’Estela de Través – Font de Plata, situada dins la propietat de Can Cots. 
Atès que la comissió -formada per membres dels Serveis d’Arqueologia del Departament de Cultura de la Generalitat de Catalunya, dels diversos ajuntaments afectats i del Museu Diocesà i Comarcal de Solsona- ha considerat necessari iniciar els tràmits per tal que aquests elements arqueològics puguin ser considerats Béns Culturals d’Interès Local. 
Atès que l’Estela de Través-Font de Plata és un monument megalític que pertanyia a una sepultura neolítica excavada fa varies dècades. L’Estela conté una sèrie de característiques que la situen dins el món de l’estatuària megalítica catalana. 
Vist el que disposa l’article 17 de la Llei 9/1993, de 30 de setembre, del patrimoni cultural català. 
Es proposa al Ple de l’Ajuntament l’adopció dels acords següents:
Primer. Declarar bé cultural d’Interès Local l’Estela de Través-Font de Plata, situada dins la propietat de Can Cots, al municipi de Solsona.
Segon. Notificar-ho al Departament de Cultura per tal de poder realitzar la inscripció en el Catàleg del Patrimoni Cultural Català. “
Sr. Alcalde
Si la regidora, Isabel Roca, com a membre del patronat ens vol fer una mica d’explicació. 
Sra. Roca
Una explicació molt senzilla, aquests mesos ens hem estat reunint amb el museu, amb representants de la Generalitat i alcaldes de la comarca, per dur a terme un projecte de catalogació, transport i restauració de les esteles funeràries del Solsonès, una condició per demanar subvenció és que sigui un bé cultural d’interès local, per tant per això s’ha de passar per Ple i amb això ja podrem demanar subvencions.
Sr. Alcalde
Molt bé, no sé si algú té alguna observació a aquest punt. Per tant passaríem a votació. Vots favorables? 
Sr. Campos
Queda aprovat el punt per la unanimitat dels regidors presents. 
6.
Aprovació de primera modificació de la Relació de Llocs de Treball
Sr. Alcalde
Bé, passaríem al següent punt de l’ordre del dia, que és el punt numero 6 que és l’aprovació de primera modificació de la Relació de Llocs de Treball de l’Ajuntament, si el secretari vol fer el favor de llegir la proposta d’alcaldia. 
A l’article 8 del pacte conveni del personal laboral i funcionari de l’Ajuntament de Solsona actualment vigent estableix que l’Ajuntament de Solsona a partir de l’entrada en vigor del Pacte Conveni es compromet a confeccionar i executar, en la mesura que sigui possible i la normativa ho permeti, una relació de llocs de treball. Aquest mateix article defineix la RLT com una eina dinàmica de gestió dels recursos humans, i objecte de revisió i actualització periòdica sempre que els procediments de creació, modificació i/o supressió dels llocs de treball ho exigeixen i amb la participació dels representants dels treballadors.
Atès que actualment a la plantilla existeixen els llocs de treball de tresorer i el d’administratiu de museu que no estan valorats dins la relació de llocs de treball.
Atès que la valoració del llocs de treball de tresorer implica modificar la valoració del lloc de tècnic d’hisenda,
Atès que el Comitè de Valoració creat per a redactar la relació de llocs de treball per l’Ajuntament de Solsona, 
Atès que en la sessió,  del  13 de desembre de 2017, del comitè de valoració formada per representants del comitè d’empresa representants dels personal funcionari, representants de l’Ajuntament de Solsona, i assessors sindicals  s’aprovà primera modificació de la relació dels llocs de treball que s’adjunta a la proposta
Atès que la relació de llocs de treball no suposa alteració de la plantilla de personal actualment vigent.
De conformitat amb allò que disposen els articles 32 del Decret 214/1990, de 30 de juliol, pel qual s’aprova el Reglament del Personal al Servei de les Entitats Locals, i 52 del Decret Legislatiu 2/2003, de 28 d’abril, pel qual s’aprova el Text Refós de la Llei Municipal i de Règim Local de Catalunya, a proposta de la Comissió Informativa de Personal, es proposa al Ple l’adopció dels següents
ACORDS
Primer. Aprovar inicialment la primera modificació de la relació de llocs de treball d’aquest Ajuntament, amb el text que figura a l’expedient i que incorpora la valoració dos nous llocs de treball (tresoreria i administratiu de  museu) i modifica la valoració del tècnic d’hisenda.
Segon. Exposar al públic l’esmentada relació, durant el termini de quinze dies a comptar des del següent al de publicació del corresponent anunci en el Butlletí Oficial de la Província de Lleida,  durant els quals els interessats podran examinar-la i presentar reclamacions davant el Ple. La relació se considerarà definitivament aprovada si durant l’esmentat termini no s’han presentat reclamacions; en cas contrari, el Ple disposarà del termini d’un mes per a resoldre-les.
Tercer. Una vegada aprovada definitivament, la modificació de la Relació de Llocs de Treball es publicarà íntegrament en el Butlletí Oficial de la Província de Lleida.
Sr. Alcalde
Molt bé, si el regidor d’Hisenda i Administració ens vol explicar una mica. 
Sr. Xandri
Si, en principi actualment a la plantilla, el lloc de treball de tresorer i el de tècnic de museu no estan valorats dins la relació de llocs de treball, el de tresorer estava inclòs en el d’Hisenda, estaven de forma conjunta i han d’anar separats, llavors, el que fem és fer la valoració. A partir d’aquí es va convocar la comissió peritaria del comitè d’empresa, amb representant de sindicat i el representant dels treballadors i es va fer la comprovació corresponent d’acord els criteris estrictament professionals. 
Dir-vos que tant el tècnic d’Hisenda com el tresorer,  com que prèviament ja estaven valorades, l’única cosa que vam fer amb aquests dos llocs de treball es recollir exactament la mateixa valoració que hi havia anteriorment, perquè lògicament els criteris són els mateixos, no ha canviat res ni en una feina ni en l’altra.  Quant al tècnic de museu, aquí sí que lògicament el lloc de treball és nou perquè les funcions que passa a desenvolupar aquest lloc de treball ja són diferents, les vam consensuar i primer de tot vam consensuar  i pactar amb el museu, les necessitats que tenien ells  d’aquest lloc de treball i a partir del que ens van exposar, la Paritària va valorar tots aquests punts i en principi, dir-vos perquè tingueu una mica d’idea, l’antic lloc de treball que teníem de conserge de museu, estava valorat en 131 punts i en canvi aquest nou lloc de treball de tècnic auxiliar de museus té el doble de punts, per tant vol dir que aquest lloc de treball estarà valorat aproximadament, números rodons i bruts en uns 5.000,00 € més. 
Sr. Alcalde 
Molt bé, no sé si algú té alguna observació a fer sobre aquest punt, si no passaríem a votar aquest punt, vots favorables? 
Sr. Campos
Queda aprovat el punt per la unanimitat dels regidors presents. 
7.
Aprovació del padró d’habitants a 1 de gener de 2017
Sr. Alcalde
Bé, passem al següent punt de l’ordre del dia,  que com sempre és un punt habitual en el primer Ple de l’any que acostuma a ser l’aprovació del padró d’habitants a Solsona, però enguany tenim una modificació, tenim secretari nou i per tant el criteri és nou, fins ara aprovàvem el padró el dia 1 de gener de l’any en curs, i per tant sembla que això de fet no és definitiu, perquè tots sabem que cap a finals d’any l’Institut Nacional d’Estadística ens fa arribar la seva dada concreta, i aquesta és la dada que val i per tant el que farem avui, d’alguna manera, és una mica redundant perquè en teoria ho vam aprovar en el Ple de l’any passat, el que passa que sabíem que eren dades que aportava l’ajuntament però no les dades oficials perquè faltava l’acord de l’Institut Nacional d’Estadística, per tant el que farem cada any a partir d’ara és aprovar les dades que ens aporta l’Institut Nacional d’Estadística. Tenint en compte que nosaltres tampoc podem votar en contra d’això, perquè no té massa sentit, si us sembla bé jo ho aprovaria més per assentiment que no pas per una votació, per tant si us sembla bé o aprovaríem per assentiment. Les dades que aprovem avui són les referides a 1 de gener del 2017, per tant que ens diu l’Institut Nacional d’Estadística que el padró d’habitants de Solsona estava compost per 8.974 habitants, el que passa que a mi si que m’agradaria d’alguna manera fer una mica d’explicació. Les dades de l’Ajuntament poden servir per veure  l’evolució del padró, encara que no siguin les dades oficials definitives, però si tenir una mica de noció de quina es l’evolució de la població de Solsona aquest últim any, a partir de les dades que sí que consten a l’Ajuntament en aquests moments.  Per tant, l’any passat segons les dades pròpies, l’Ajuntament de Solsona tenia  una població de 9.065 habitants i aquest any 2018 la població passaria a ser de 9.119, és a dir que hem crescut lleugerament respecte l’any anterior. 
Hi ha algunes dades que són curioses, que es poden extreure a través de les dades que tenim; això és normal que pugui passar, perquè ara vindran les correccions de persones que estan empadronades però que encara no han regularitzat la seva situació i que arriben als municipis i encara s’han de donar de baixa del municipi d’origen, etc. 
Per tant, si demà tornéssim a fer una radiografia de quin és l’estat de la població a Solsona, ja sortirien unes altres dades, és un document molt viu. En aquests moments la fotografia és a 1 de gener del 2018 i segons les dades de l’Ajuntament és que hi ha hagut un creixement vegetatiu a la ciutat, que es manté d’alguna manera allò que havíem detectat els últims temps, és que des dels últims anys hi ha més dones que homes a Solsona, una cosa que rarament s’havia produït a Solsona històricament hi havia hagut més homes que dones, com a mínim als últims 20 anys, però darrerament això ha canviat, i aquest any s’ha incrementat lleugerament perquè els homes que havien reduït la seva població l’any passat, les dones quasi bé s’havien mantingut igual, els homes aquest any recuperen la xifra de l’any 2016, per tant passen a ser 4.515, i les dones també incrementen una mica més i passen a ser 4.604. 
Els naixements que durant aquests anys de crisi com a mínim s’havien mantingut en un nivell bastant estable, i per tant el creixement vegetatiu de la població solsonina era molt equilibrat, hi havia hagut gairebé els mateixos naixements  que defuncions,  hem vist que a partir de l’any passat hi va haver un increment dels naixements de la ciutat, que va arribar a 116 i enguany s’ha mantingut aquest increment i es manté en 122 el nombre de naixements que hi va haver l’any passat a Solsona, també però com a contrapartida hi ha hagut més defuncions, l’any passat hi va haver 76 defuncions, i l’any 2017 n’hi ha hagut 93, tot i així, continua havent-hi creixement vegetatiu. També hi ha una dada  que es continua corroborant any rere any  i és que la població marroquina s’ha estancat bastant, tot i que hi ha un petit increment a diferència del que havia passat els últims anys, però sí que la població, especialment la romanesa, continua creixent fins al punt que per primera vegada en molts anys la procedència de ciutadans de països de l’est, Romania, Ucraïna i Bulgària, ja superen en nombre els ciutadans de Solsona provinents del Marroc. Ciutadans provinents de quatre països; Romania, Ucraïna, Bulgària i Marroc representen el 82% de la població estrangera a Solsona. Són dades que poden ser curioses i que va bé tenir-les en compte i que ens sembla que és una bona oportunitat a principi d’any per poder-les fer avinents. Jo no tinc res més a dir, no sé si algú vol dir alguna cosa més, i si no doncs us sembla donaríem aprovat per assentiment aquest punt. 
8.
Aprovació de les bases de l’atorgament de subvencions per a la promoció de l’ocupació i de l’activitat empresarial de Solsona
Sr. Alcalde
Passem al següent punt de l’ordre del dia, que és el punt numero 8, aprovació de les bases de l’atorgament de subvencions per a la promoció de l’ocupació i de l’activitat empresarial de Solsona. Si el secretari vol fer el favor de llegir l’acord. 
Si el regidor de promoció econòmica ens vol fer el favor d’explicar una mica en què consisteixen aquestes bases. 
Sr. Gonzàlez
Bona nit, en principi les bases com ja sabeu, aquestes subvencions són les que vam crear ara fa 4 anys per intentar afavorir la creació d’ocupació i sobretot la millora en activitats empresarials, i cada any el que fem des del comitè executiu de Solsona, que es va reunint cada mes i mig, és verificar l’estat dels que s’hi ha presentat i quines modificacions es poden presentar per l’any següent per millorar i optimitzar els seus resultats. En aquest sentit les bases continuen sent més o menys les mateixes però sí que s’hi fan modificacions puntuals per tal d’adaptar-les a la realitat del que hem vist dia a dia. Dels 40.000 € que continua tenint de la partida, continua havent-hi línies d’activitat, que són les mateixes que hi havia l’any passat, però sí que canvien una mica les partides de cada una de les línies, se’n destinen 10.000 € a la d’inversió en noves activitats econòmiques, 8.000 €a la modernització d’activitats econòmiques existents, puja la línia de creació de llocs de treball que passa a 12.000 €, i la línia d’autoocupació que continua amb 10.000 €. La modificació principal és que amb la línia de modernització d’activitats econòmiques existents es fan dues resolucions, fins ara era un període obert i anava per concurrència competitiva es valoraven a mesura que s’anaven presentant, i això donava punts a gent que podia presentar els informes i  la sol·licitud quan encara no tenia res fet, amb el qual hi havia altres projectes que tot i que fent-ho abans i presentant-ho millor podien no rebre el resultat o justificació de la resolució corresponent. Per tant el que fem és dues resolucions, una a 31 de maig d’aquesta línia, i una altra a final de subvenció que és 31 d’octubre. Les partides que no entren a 31 de maig, passen a 31 d’octubre, amb el qual tots els expedients es valoraran. 
Pel que fa a les empreses de nova creació, en aquest sentit amb la valoració es tindrà en compte una sèrie de punts que seria el fet de crear un màxim nombre de llocs de treball estables, una viabilitat tècnica i econòmica amb el pla d'empresa, que l'empresa tingui línies de cooperació amb empreses d'economia social o solidària de la comarca, que l'empresa estigui integrada al gremi o associació que representi el seu sector i un punt que també donaria punts addicionals seria que el negoci s'ubiqui al nucli antic de Solsona. Amb el tema de les ajudes de comerç, en totes les ajudes la despesa mínima d'inversió que se sol·licitava eren 3.000,00 €, ha augmentat fins als 4.000,00 €, excepte amb la línia de modernització d'establiments comercials, on hi ha molts dels punts que es valoraven l'any passat que es continua demanant una inversió mínima de 4.000,00 €, però aprofitant que hem tingut un assessorament en l'àmbit comercial i d'aparadorisme pels comerços de la zona, hi ha una sèrie de punts en concret, que són els quins se'ls hi va recomanar que aprofundissin per tal de millorar, i en aquests punts en concret s'han inclòs que la subvenció mínima és de 1.000,00 €. Són la; senyalització, la cartellera, la prestatgeria, les reformes i els aparadors. A banda d'això s'incrementa el percentatge de subvenció en la línia de creació d'ocupació, fins ara hi havia un mínim de 500,00 €, més després 500,00 € mes si era un tipus d'empresa determinada o si algun treballador contractat complia uns requisits específics i en aquest sentit el mínim s'apuja fins als 1.000,00 €.
I per últim en la línia dels Autònoms també s'ha modificat la quantia de subvenció, ja que fins ara el que subvencionava l'estat de la quota d'autònoms era que baixava la quota a 50,00 € durant els primers 6 mesos, actualment això ha canviat i es va subvencionar, amb una quota de 50,00 € tot l'any, per tant te sentit que nosaltres també modifiquem la subvenció que donem i fem el 100% d'aquesta quota d'autònoms en els primers 6 mesos. I en principi no hi ha cap altra modificació important a ressaltar. 
Sr. Alcalde
Molt bé, no sé si algú té alguna observació a fer? 
Sr. Barbens
Nosaltres veiem bé que s'hagin adaptat les bases i que cada any siguin millorables, però igual que es va fer l'any passat que vam poder-hi participar amb antelació, si també de cara l'any que bé se'ns pot convidar un dia abans de la junta de portaveus o abans dels dies més propers al Ple per parlar-ne i poder-ho fer una mica més conjuntament, simplement això. Veiem bé les modificacions. 
Sr. Garcia
Nosaltres de fet vam dir el mateix a la junta de portaveus i es va emplaçar a l'octubre, a discutir-ho amb més detall. Però hi ha temes, que igual es poden valorar més com són les empreses cooperatives, temes mediambientals, etc. Doncs que es pogués com a mínim proposar a Solsona Co perquè ho tinguin en compte, per l'any que bé, si hi penseu vosaltres, si no ja hi pensarem nosaltres i també poder-hi participar. 
Sr. González
Bé no és una decisió que prengui la regidoria de promoció econòmica, sinó que és un grup de gent, el comitè de Solsona CO, el qui proposa les bases, i les seves modificacions. Ara el punt de partida és aquest i les modificacions són aquestes que les anirem treballant. No hi ha cap problema, en què quan s'acaba i veiem a l'octubre quan tanquem, quins han estat els resultats dels expedients se'ls-hi facin arribar i a mi més igual, podem proposar la solució que vulgueu, o veniu vosaltres un dia a Solsona CO a fer les valoracions i aportacions allà, o quan tinguem la primera valoració de Solsona CO, us ho fem arribar i llavors feu les votacions, en qualsevol cas podem tancar-ho de la forma que vulgueu. 
Sr. Barbens
Qui aprova això són els grups municipals i el Ple, evidentment nosaltres estem d'acord amb què ho decideixin ells, però creiem que està bé poder aportar idees sense que això signifiqui fer una tasca de control.
Sr. González
Mirem de trobar la millor forma de fer-ho. 
Sr. Alcalde
Molt bé, doncs si us sembla, passaríem a votar aquest punt de l’orde del dia. Vots favorables? 
Sr. Campos
Queda aprovat el punt per la unanimitat dels regidors presents. 
9.
Moció per a revertir les reclamacions de l’IVA a entitats culturals i mitjans de comunicació públics
Sr. Alcalde
Passaríem al següent punt de l’ordre del dia, que és la moció per a revertir les reclamacions de l’IVA a entitats culturals i mitjans de comunicació públics, si no li sap greu al secretari, això ho llegiré jo, tinc el costum de fer-ho i com que és curt ho llegiré tot. 
El Sr. Alcalde llegeix la moció:
“El Ministeri d’Hisenda, en el seu afany d’obtenir nous ingressos tributaris, està posant en risc el futur de les entitats culturals i dels mitjans de comunicació públics del país. 
A partir d’un canvi en la interpretació de la Llei de l’IVA el Ministre Montoro exigeix que el sector cultural i els mitjans de comunicació públics abonin a l’Estat l’IVA corresponent a les subvencions rebudes de la Generalitat, considerant que són subvencions vinculades al preu del producte. 
Clarament aquesta és una interpretació forçada de la normativa, per això des d’Esquerra Republicana vam aprofitar la recent tramitació al Congrés de la Llei de contractes del sector públic per introduir esmenes que modifiquen l’articulat de la Llei de l’IVA, evitant precisament aquesta interpretació forçada que realitza el Ministeri d’Hisenda. L’esmena va ser aprovada i tindrà efectes amb l’entrada en vigor de la Llei de contractes del sector públic, al mes de març del 2018.
Ara bé, el Ministeri d’Hisenda insisteix en aplicar la seva interpretació als exercicis que van de l’any 2012 al 2017, obligant a entitats culturals i a mitjans de comunicació públics a fer efectiu el pagament de grans quantitats de diners i posant en perill la seva sostenibilitat econòmica.
La mesura afecta, de moment, equipaments com el Museu Nacional d'Art de Catalunya (MNAC), el MACBA, el CCCB o el Mercat de les Flors, que ja han anunciat que recorreran la decisió, així com també a la Corporació Catalana de Mitjans de Comunicació i no es descarta que es pugui estendre a altres entitats que reben ajuts públics. 
Per tots aquests motius, el grup d’Esquerra Republicana a l’Ajuntament de Solsona, proposa d’adopció dels següents
ACORDS
Primer. Exigir al Ministeri d’Hisenda que aturi l’ofec a les institucions culturals catalanes i dels mitjans de comunicació públics, renunciant a aquesta interpretació forçada que obliga a abonar els imports de l’IVA.
Segon. Exigir al Ministre Montoro que centri els esforços de la Hisenda espanyola a lluitar contra el frau fiscal de les grans corporacions enlloc d’intentar aconseguir recursos de sectors amb una clara vocació social i cultural.
Tercer. Treballar conjuntament amb la Generalitat de Catalunya i amb les entitats afectades en la defensa del sector cultural i del sector audiovisual de Catalunya.
Quart. Exigir l’aixecament immediat de la intervenció de les finances de la Generalitat a càrrec del Govern espanyol. 
Cinquè. Comunicar aquest acord al Ministeri d’Hisenda, als grups polítics al Parlament de Catalunya i a les entitats municipalistes.”
No sé si algú té alguna aportació a fer?
Sr. Barbens
Veig que això s'aprova com a Esquerra, el vostre grup, però sí que trobàvem que es podia fer algun tipus d'apel·lació a l'article 155, hi havíem proposat incloure, dues línies però no sé si es pot posar o no.
Sr. Alcalde
Així de cop no ho sé, tampoc sé quines línies són.
Sr. Barbens
Bé, el que proposàvem nosaltres era que, abans de; "per tots aquests motius el grup d'esquerra "que hi poses: "També els efectes de l'aplicació de l'article 155 de la Constitució Espanyola deixen sense marge de maniobra la Generalitat de Catalunya que no pot replicar amb mesures pròpies aquestes decisions, tot plegat constitueix una mostra més del que està patint l'Administració Catalana de mans de l'Estat Espanyol".
Sr. Alcalde
Bé, com ja estem amb el Ple començat, el Grup d'Esquerra, no ha tingut temps de discutir-ho, per mi no hi ha problema, però crec que hauria de ser la unanimitat dels regidors i dels portaveus dels grups. 
Sr. Barbens
Bé tampoc diem res, jo ho dic perquè és el moment d’incloure un tema com aquest en aquesta Moció.
Sr. Alcalde
No, no, ja ho entenc, però jo crec que han de ser el conjunt dels portaveus que decideixin si creuen que es pot introduir això, si estan d'acord a introduir-ho o si no, que sí que és veritat que estaria bé que això ho haguessin tingut abans de l'inici del Ple.
Sr. Barbens
Bé, nosaltres aquesta moció la vam veure el dilluns i ho hem treballat aquesta setmana. I com que veiem aquí que diu: exigir l'aixecament immediat de la intervenció de les finances de la Generalitat de Catalunya, Bé doncs posar-hi aquí a l'exposició de motius també un fet, el 155, que de fet impedeix que es pugui replicar amb mesures per evitar que no enfonsi, per exemple, TV3. Bé no ho sé, si es pot tenir en compte perfecte, i si no doncs....
Sr. Alcalde
No ho sé, mullem-nos tots una mica. 
Sr. Garcia
Estem sempre igual, és que clar que segurament estem d'acord, però per això es fan les juntes de portaveus, hi ha uns terminis que s'han de respectar.
Sr. Barbens
No em vull discutir per aquest motiu, però moltes vegades s'han modificat coses aquí i no hi ha hagut problemes, però és igual.
Sr. Garcia
És veritat que de vegades hem dit nosaltres coses per introduir o modificar algun aspecte, però els temps s'han de respectar.
Sr. Alcalde
Si de cas ho deixem estar.
Sr. Garcia
Vull dir que hi estaríem d'acord, però els temps s'han de respectar.
Sr. Alcalde
Ja ho entenc. Tampoc no diu res que no digui la moció d'alguna manera, per tant, si us sembla bé, l'aprovem tal com es va presentar i com l'hem pogut tenir tots els regidors amb temps i forma, i si de cas un altre dia ho podeu dir una mica abans, serà millor. 
Sr. Garcia
I de fet si us sembla bé, passaré a llegir el posicionament de l'assemblea d'alternativa per Solsona CUP, respecte a aquest punt i diu el següent: "Està molt bé aquesta moció, votarem a favor, però no ens podem deixar de dir, que l'ofec de les finances dels mitjans de comunicació públics, és conseqüència del cop d'Estat que implica l'aplicació de l'article 155, imposat pel govern del PP, amb el suport del PSC, PSOE i Ciutadans. 
També recordem que són els mateixos grups polítics que han impugnat el ple d'investidura del diputat i legítim president de la Generalitat de Catalunya, el molt honorable senyor, Carles Puigdemont i Casamajor, i els mateixos que han empresonat i mantenen a la presó al vicepresident Oriol Junqueras, el conseller Joaquim Forn, i els líders de la societat civil Jordi Sánchez i Jordi Cuixart, i que han obligat a l'exili els consellers Comín, Serret, Ponsatí i Puig i el President Puigdemont. Dit això, no ens deixa de resultar absolutament paradoxal la presentació d'aquesta moció per part del govern i alhora mantenir el pacte de govern amb un partit, el PSC, que dóna suport a qui denuncia aquesta moció" 
Sr. Alcalde
Bé, com que això ja es va discutir al ple anterior, em sembla que no cal que ho tornem a debatre, em remeto al que ja vaig dir i que avui es pot llegir a l'acta de l'anterior ple i per tant, entenc que el pacte que tenim de govern, és el pacte que tenim des del principi del mandat, n'estem contents, nosaltres, crec que com a govern, si algú té alguna observació a fer, si creu que aquest govern no ha estat prou democràtic, no ha estat prou defensor dels valors democràtics i d'allò que representa els valors d'ERC ho pot dir, però em sembla que ningú pot afegir res en aquest sentit i per tant, estic molt tranquil i mantenim la nostra posició respecte al que vam dir a l'anterior ple. Crec que és un intent forçat de voler barrejar coses. La Moció senzillament denuncia que no es reclami l'IVA des del 2012 al 2017, que és el que està fent el Sr. Montoro, amb aquesta interpretació forçada que fa i que provocarà l'ofec de TV3 entre d'altres, i una altra cosa és parlar d'aquest acord que parlant en clau municipal i que no ens fan en cap moment deixar de fer res del que nosaltres creguem que hem de fer.
Sr. Garcia
Afegir, que ho hem llegit perquè tampoc s'interpreti una cosa que no hem dit. Hem dit el que hem dit, està gravat i és el que estem dient, vull dir que a vegades també se li dóna una volta més de full, com dient és que el PSC ha donat suport a l'aplicació del 155.
Sr. Alcalde
No, Bé, jo em remeto al que heu dit.
Sr. Garcia
No, perquè per això, vull deixar clar que és el que hem dit.
Sr. Alcalde
Doncs ja està, deixem-ho aquí. 
Sr. Garcia
En aquest sentit ens estem remetent a un moment excepcional on no estem parlant d'una persona en concret sinó d'un partit, i és un moment excepcional on hi ha uns atacs indiscutibles i constants sobre el poble català i ens remetem a això.
Sr. Alcalde
Jo el que li demano és que faci avinent si creu o no que el Govern d'aquesta ciutat no ha estat, en tot allò que representa la defensa dels valors de Catalunya, sempre a l'alçada.
Sr. Garcia
Són dues coses diferents.
Sr. Alcalde
Jo crec que no, jo crec que són les accions les que manen.
Sra. Valderrama
Cadascú té el seu punt de vista i ja està. Ja ho vaig dir l'altra vegada al ple, crec que no té res a veure un partit d'àmbit municipal amb un partit d'àmbit general, vostè no ho creu així?
Sr. Barbens
No, si no t'estic dient res jo. 
Sra. Valderrama
Crec que no té res a veure un partit municipal amb el mateix partit però d'àmbit general i també pot passar que el PSC de Solsona, potser serà molt diferent del PSC d'un altre poble, semblant a Solsona, vull dir que a final els partits també els fan les persones i per aquesta regla de tres, penso que s'ha volgut fet un gir per poder dir el del PSC, i que és vàlid i lícit, que no passa res, cadascú fa el creu convenient, per això estem aquí no? Per parlar les coses i ja està. Jo per exemple, parlant de la moció, sorprengui o no, votaré a favor perquè crec que el focus és la cultural i la cultura no es toca, per tant jo sí que votaré a favor. Per la resta, com que ja us vam dir, crec que no hi ha res més a parlar.
Sr. Alcalde
Molt bé, si us sembla bé, passem a votar aquest punt. Vots favorables?
Sr. Campos
Queda aprovada la moció per la unanimitat dels regidors presents. 
10.
Punt d’urgència
Sr. Alcalde
I ara, passaríem al punt numero 10, que és l'introduït per urgència a l'inici de la sessió, que és el de deixar sense efecte l'acord de ple de 25 d'octubre del 2017 sobre l'aprovació inicial de modificació puntual núm. 8 del POUM en l'àmbit del polígon 16 i per tant, l'aixecament de la suspensió de llicències d'obres en aquest àmbit. Si el secretari vol fer el favor de llegir el dictamen. 
Ates que en data 25 d’octubre de 2017 , l’Ajuntament de Solsona va procedir a realitzar l’aprovació inicial de la Modificació Puntual n.º 8 del POUM de Solsona en l’àmbit del Polígon 16 en sòl urbà -PAU I Partida Santa Llúcia-.
Durant el període d’informació pública no es va presentar cap al·legació al respecte i per tant el tràmit administratiu podia seguir amb tota normalitat.
Vist l’escrit presentat per l’Institut Català del Sol (INCASÒL) que es del següent tenor literal:
“Ateses les darreres converses mantingudes entre l’Institut Català del Sòl i la Corporació que presidiu , us demanem , als efectes oportuns que retireu de tràmit la Modificació Puntual del POUM de Solsona en el Polígon 16 , d’aquest municipi , que us vam trametre el passat 10 d’octubre i que està actualment pendent d’aprovació provisional . Com en sou coneixedors , L’institut Català del Sòl està en procés de redacció d’una nova Modificació puntual del POUM de Solsona , en aquest mateix àmbit , la qual modificarà les previsions del document actualment a tràmit . La nova proposta permetrà una millor adaptació a la demanda de l’activitat industrial del municipi.”
Vist l’informe de data 26 de gener de 2018 , emès pels Serveis Tècnics Municipals , pel que no mostren oposició a la pretensió de l’INCASOL.
El fet de que l’expedient administratiu no ha tingut una aprovació definitiva , suposa que no s’hagi generat cap dret i per tant es possible retrotraure accion
Vist l’article 52 del Decret Legislatiu 2/2003 de 28 d’abril , pel qual s’aprova el Text Refós de la Llei Municipal i Règim Local de Catalunya.
Es proposa al Ple de l’Ajuntament de prendre el següent ;
ACORD
Primer.Deixar sense efecte i per tant retirar de tràmit, l’acord pres pel Ple de l’Ajuntament de Solsona en data 25 d’octubre de 2017 sobre : l’aprovació inicial de la Modificació Puntual núm. 8 del POUM , en l’àmbit del Polígon 16 en sòl urbà “PAU I -Partida Santa Llúcia-, pels motius expressats en l’escrit de l’INCASOL, transcrit en la part expositiva del present acord.
Segon. Donar trasllat del present acord a l’Institut Català de Sòl (INCASOL).
Tercer. Publicar el present acord al BOPLL, DOGC i al diari ARA , per a general coneixement.”
Bé, no sé si algú té alguna observació a fer, jo crec que està prou explicat. 
Sr. Garcia
Nosaltres, si, no tant amb el contingut sinó amb el procediment. Considerem que és evident i estaria bé explicar-ho com a anat això, nosaltres divendres tenim una documentació que se'ns va passar d'aquest ple, on anaven uns punts, dilluns al matí a primera hora hi ha una reunió amb Urbanisme i aquest punt salta del ple, dimecres ens truca l'alcalde que torna a entrar al ple perquè hi ha una altra reunió amb Incasol i nosaltres tampoc som tècnics i no sabem quins són els tempos d'Urbanisme i Incasol, però no sé si s'ha tallat una mica massa just amb aquest expedient, i l'última cosa, és que sembla que d'aquí a un mes hi haurà un ple extraordinari per aprovar això, llavors no sé, sense saber els tempos a priori ens sembla que s'ha sigut una mica precipitat. 
Sr. Alcalde
És veritat que anem justos de temps, perquè l'empresari ens colla molt amb l'acceleració de tot plegat, per tant anem amb el temps molt collat. La veritat és que el punt que anava originalment a l'ordre del dia, és diferent del que estem aprovant avui, el que anava originalment era la conseqüència d'aquell primer punt que vam aprovar, el que passa és que nosaltres sempre havíem tingut informació per part d'Incasol, que ells tenien converses amb Urbanisme, per tal que això pogués tramitar-se d'aquesta manera, i després quan nosaltres anem a parlar amb Urbanisme, Urbanisme ens diu que no es pot tramitar d'aquesta manera, i per tant aquella confiança que nosaltres havíem fet amb Incasol en aquest sentit, senzillament no va per aquest camí. Entenc els motius d'Urbanisme per dir que no, que en tot cas s'ha de tramitar conjuntament. 
Una vegada vista l'exposició d'Urbanisme, que entenc molt lògica, en el sentit de dir; home ara fem una modificació puntual però amb previsió que després en farem una altra, doncs feu l'altra ja directament, feu les dues alhora i per tant te sentit això. El que fem és revertir aquesta situació per tal que com a mínim l'empresari que té molta pressa pugui començar a fer com a mínim moviment de terres i alguna cosa d'acord amb la normativa vigent en aquests moments, i que quan hi hagi la modificació aprovada ja es farà l'ampliació que necessiti per poder tirar endavant, però com a mínim ell pugui avançar una mica aquesta feina perquè li corre molta pressa. Estem parlant d'una empresa important de Solsona, que està agafant importància encara mes en aquests últims temps està en període d'expansió, em sembla que li hem de donar tot el suport en aquest sentit i sí que és veritat que anem una mica forçats. De totes maneres, nosaltres ho havíem incorporat al punt de l'ordre del dia el dilluns, però com sabeu els punts de l'ordre del dia s'acaben de tancar a la comissió informativa. 
Sr. Garcia
Ja entenem la pressa de l'empresari, el que veiem és que l'Ajuntament és el que està fallant una mica. Fa dies que ho hem aprovat, sabem que hi ha pressa però l'Ajuntament es reuneixi la setmana del ple el dilluns amb uns i el dimecres amb l'altre entenem que igual esteu tallant una mica just quan hi ha una pressa evident que ja s'ha mogut, i llavors això sembla que sigui una cosa improvisada.
Sra. Barrera
La reunió amb Urbanisme ja feia temps que estava prevista però Urbanisme pot fer una reunió, quan te'n pot, i ens la van donar per aquest dilluns.
Sr. Garcia
I l'altra cosa, si hi ha un ple extraordinari, igual també ens podríem plantejar si ha de ser remunerat o no remunerat, això no sé si ho hauríem de parlar aquí o no, però vull dir que, és una mica tonteria cobrar alguna cosa per ajuntar-nos i votar un punt exprés.
Sr. Alcalde
Bé, potser aprofitem el ple i s'hi poden afegir més punts. El ple d'urgència bé donat per aquest punt, però si hi ha algun altre punt que es pugui treballar, igual aprofitem i afegim algun altre punt, ja ho veurem.
Sr. González
Depèn de la complexitat que pugui tenir es pot valorar, el fet de cobrar o no el Ple.
Sr. Alcalde
Això en tot cas ho decidirem a la Comissió Informativa, si us sembla bé, prèvia al Ple. No sé si algú té res més a dir. 
Sr. Barbens
Bé, nosaltres volíem dir bàsicament el que ha dit la CUP, o sigui entenem que tot està molt ajustat i també entenem el fet de sentir que té l'empresari de què això vagi endavant i nosaltres ens hi sumem i per això votem a favor, però sí que estaria bé que ens ho poguéssim mirar amb una mica més de calma tot plegat i també tinguéssiu una mica més de previsió a l'hora de fer les coses, perquè estem reiterant un punt que ja es va aprovar amb anterioritat i també es preveu de què hi hagi un ple Extraordinari, per tant no sabem quina gestió s'ha fet de la informació, i també sobretot el que acabem demanant és que ens feu partícips una mica de les converses amb aquest empresari perquè llavors, coneixem tots l'interès que hi ha, que ens expliquin l'Ajuntament i totes les parts i com estan les coses per no fer una confiança cega que és la que acabem fent avui. Nosaltres volem que tot això vagi bé i vagi endavant i que hi hagi més riquesa a Solsona, però que es faci d'una manera que tinguem temps de mirar-nos les coses i no això sense saber massa que acabem aprovant. Finalment, ens ho has explicat, deu minuts abans del ple, però ens agradaria tenir-ho amb una mica més de temps per poder-ho mirar. 
Sr. Alcalde
Ja ho entenc, entenc això que demaneu, però aquí, segur que nosaltres en tenim una part de culpa. Hi ha molts actors en tot això, hi ha des del mateix empresari que fa la proposta fins als Incasol, que també té alguna cosa a veure amb la redacció de la modificació del POUM, fins a Urbanisme, per tant aquí som molts actors que ens hem de posar d'acord i les coses s'allarguen per aquestes qüestions. 
No sé què dir-vos, jo us entenc el que dieu i a mi també m'agradaria poder anar amb més temps. Però ha anat així. Si no hi ha res més, passem a votar aquest punt. Vots favorables?
Sr. Campos
Queda aprovat el punt per la unanimitat dels regidors presents. 
11.
Informes i resolucions
A continuació, i donant compliment a l'article 42.2 del ROF, la secretària dóna compte a la corporació dels decrets que van del 230/2017 al 253/2017 i del 1/2018 al 19/2018  i que són les resolucions preses per l'Alcaldia des de la darrera sessió plenària.
Sr. Alcalde
Passaríem al següent punt de l'ordre del dia, que és el d'Informes i Resolucions. Si el regidor de medi ambient té alguna cosa a dir.
Sr. Carralero
Bona nit a tothom, comencem per l'àrea de Medi Ambient, dir-vos que el passat mes de desembre va tenir lloc, com us vaig dir al darrer ple, una exposició que es deia "Som gent de profit" sobre el malbaratament alimentari, era una exposició que també disposava d'uns tallers dedicats als infants, això es va comunicar a les escoles de tal manera que hi van participar nens entre 8 i 12 anys, en total contem que hi van passar al voltant de 500 persones, sembla que aquests tallers van ser molt profitosos i fem una valoració positiva de tot plegat.
Dir-vos que estem ultimant la instal·lació del punt de càrrega per vehicles elèctrics, se'ns està endarrerint per diversos motius, un dels motius és perquè hi ha hagut problemes amb el proveïdor del punt de càrrega, un altre que també s'ha hagut de fer projectes paral·lels d'instal·lació, però esperem que això ho tinguem en funcionament aviat. Referent a això també dir-vos que la setmana passada vam signar el conveni amb la companyia subministradora i que és la que ho instal·la, que es Electra del Cardener, i bé esperem que aviat estigui en funcionament.
Referent a la gossera, comentar-vos que s'han afegit dos ajuntaments més al conveni que els oferíem per la recollida de gossos, que són Navès i Clariana del Cardener, amb això ja 7 municipis de la comarca que tenim adherits al conveni.
Pel que fa a l'àrea de parcs i jardins aquesta setmana s'estan duent a terme la replantació de l'herbat que es va malmetre a causa de l'esllavissada que hi va haver a la Font de la Mina, se n'està fent els treballs, sempre seguint les recomanacions que ens va fer fa un temps el Grup de Natura a nivell d'espècies autòctones que s'havien de plantar.
Comentar també que aquesta setmana s'ha finalitzat el parc infantil d'edifici Taure, sembla que ha tingut bona acceptació. 
Pel que fa a l'àrea de participació, el mes de desembre es van tancar definitivament els pressupostos participatius, el procés participatiu que es va fer amb aquest objectiu, d'aquesta acció van sortir 5 propostes que són les que estan previstes amb la partida que es va reservar, aquestes cinc propostes que van sortir són per ordre de votació, que no per ordre d'import són: en primer lloc va sortir el reforç de l'enllumenat dels passos de vianants, amb unes valises a terra, això està pressupostat aproximadament amb uns 6.700 € per pas de vianants, l'altra opció més votada va ser establir la prohibició d'aparcar vehicles pesants a la part baixa del camp del Serra i delimitar més bé l'accés a la part de baix del camp del Serra, i també delimitar-ho per baix. En tercer lloc va sortir fer unes escales per baixar del pont cap a l'aparcament de la zona de la Ribera, ara ja n'hi ha unes d'escales, doncs es proposa fer unes escales noves, això estava pressupostat en uns 25.000 € aproximadament. En quart lloc es va escollir posar arbrat a la zona del skate park, amb 1.500 € i finalment i per gastar els diners, per arribar als 50.000 € que estaven pressupostats, va sortir delimitar l'aparcament de la zona de la Ribera, C/dels Tints, i C/Verge de Montserrat i també aplicar reg asfàltic en aquests indrets. Bé dir-vos que estem pendents d'implementar tot això perquè hi ha alguns punts d'aquests que han sortit que no depenen exclusivament de l'Ajuntament, per exemple el que són els passos de vianants, aquests dos llocs que proposen són dos llocs de carretera, per tant aquí l'Ajuntament abans de fer qualsevol actuació ha de fer la consulta prèvia a Carreteres i demanar el vistiplau i que no hi hagi cap inconvenient. 
Un altre dels punts que va sortir, que en aquell moment com que no hi havia un tècnic no es va poder debatre, és el de posar arbrat a la zona del skate park, allà sembla que degut a les condicions del terreny és difícil que segons quins arbres no prosperin, per tant això també és un punt que haurem d'estudiar. Deixant de banda això la valoració que fem nosaltres de tot el procés en general, per bé que ha sigut la primera vegada estem força contents, evidentment que hi ha coses a millorar. 
La resposta que hem tingut de la gent que hi va participar ha sigut fantàstica, hi ha hagut una implicació absoluta, el que què pretenem fer, és de cara a aquest any que ve, posant-s'hi molt més aviat, treballar-ho amb molt més temps, i ja veurem si mantenim aquest sistema o fem alguna variant, ja en parlarem. I finalment referent a la participació, també ho vam comentar a la reunió que vam tenir, volem engegar un procés participatiu perquè la gent esculli un nom per l'espai del davant de la sala polivalent, això ho volem intentar fer mitjançant una aplicació la qual ja disposa l'Ajuntament, i bé estem acabant de mirar tot el tema tècnic per posar-ho en funcionament. 
Sr. Alcalde
Molt bé, la regidora d'urbanisme i serveis. 
Sra. Barrera
Durant els mesos de desembre i gener, s'ha continuat fent el seguiment de les obres de remodelació de l'edifici de la Mare de la Font. 
Durant el mes de desembre concretament també es va treballar molt a deixar enllestits tots els tràmits previstos per iniciar les obres de la remodelació de la placeta de l'edifici Àries, la reforma del tram del carrer de Sant Miquel i les obres de substitució de la canonada i sistema de bombeig de Fons Caldes, així també la instal·lació del nou parc infantil de la placeta de l'edifici Taure. Durant el mes de gener s'ha signat l'acord amb l'empresa Sanitec per fer les tasques de manteniment del clavegueram i també l'enregistrament de la xarxa, que es durà a terme durant tot l'any 2018. També es treballa en els projectes de reforma de la corba del cementiri i també amb la creació de l'àrea d'autocaravanes, entre d'altres.
Tema aigua, es continua els treballs de renovació dels comptadors, això ja ho he comentat en anteriors plens, això, és una feina continua, es va fent mes a mes, es van renovant comptadors i es van instal·lant cada cop més antenes de tele lectura i concretament aquesta setmana s'ha començat ja amb l'enviament de les factures en format digital, tothom qui ho vulgui pot sol·licitar-ho i deixarà de rebre la factura en format paper.
També es va fer un curs de formació, tant pel personal de la brigada d'aigües com de la brigada d'obres sobre legionel·la i per últim també s'ha fet la redacció d'un projecte per rehabilitar d'un dels dipòsits de Rotgers que es troba en bastant mal estat de conservació i del qual es preveu fer-ne les obres d'ací a poc temps, ja que és una partida prevista en les inversions de 2018.
Sr. Alcalde
Molt bé, regidor d'hisenda, esports i administració. 
Sr. Xandri
Sí, bona nit, pel que fa a Hisenda, lògicament pel temps que som estem treballant amb el tancament de l' exercici. Hem sol·licitat ja, hi estem treballant amb ofertes per fer el préstec per les inversions, perquè de forma immediata i durant aquest primer trimestre ens agradaria, tal com ha dit la regidora d'uranisme, tirar endavant el tema del dipòsit de Rotgers i el clavegueram, que necessiten un any sencer per fer-ho. 
També comencem de forma immediata, recordeu que l'any passat vam fer un 50% del teatre quant a calefacció i aire, i aquest any farem la resta pel que fa a vestuaris i "hall". 
També de forma immediata es farà la passarel·la al camp de futbol, per això tenim molt interès a tenir el préstec fet de seguida, per poder-ho fer. També pel que fa a hisenda, dir-vos, i això ja és per celebrar-ho casi, no està firmat però ja és un fet, la famosa corba del cementiri , hi havia dues negociacions, hi havia la que hem dit del Sr. Francesc Xavier Ballabriga i un altre amb un segon propietari que també hem arribat a un acord i en aquest cas concret ens cedirà uns 60 metres per poder tenir els 6 metres d'amplada, per tant, serà tot el camí del cementiri, des de la porta del cementiri fins baix que tindrà aquesta amplada, aquest és un tracte que està tancat i a partir d'ara espero, segurament el mes de març sí que ja podríem parlar de pressupostos per aquesta actuació.
Des d'hisenda estem interessats en què ens actualitzin els estudis de costos, tant de la taxa d'aigua com de la taxa de escombraries, ens dóna la impressió que estem molt desfasats en negatiu, per tant hi estem treballant molt, tenim molt interès a saber per on passem amb aquestes dues taxes i us ho faríem arribar per descomptat.
També, ens ha vençut ara el rènting del cotxe de la policia que teníem, ho vam fer per 5 anys, ara renovarem el cotxe, amb un altre rènting nou per 5 anys més. També s'han publicitat diferents concursos, ha finalitzat el de l'escola del Vinyet, està en marxa el concurs de la policia i estem treballant ja a treure nous concursos pels serveis funeraris, de cementiri, malauradament perquè ens va deixar el Joaquín. També treballem sobre els concursos per la biblioteca i la radio, perquè la radio també ens trobem en què ens va deixar la Laura Pujantell, que va trobar feina d'un altre tipus.
Recordeu que fa dos o tres mesos vam anticipar que volíem canviar l'ascensor de la casa, i encara no s'ha fet, ens vam trobar amb un petit problema, el que els vam demanar és que aquest ascensor volíem, que a part de ser l'ascensor normal per pujar les 3 plantes, també pogués salvar el petit espai que hi ha des d'entrada fins a l'oficina d'atenció ciutadana, perques una persona amb cadira de rodes, pugui anar directament a l'oficina d'atenció ciutadana, aquesta petita modificació es veu que els hi ha endarrerit molt en adaptar aquest ascensor pel que fa a portes, llavors està previst, si no hi ha res de nou, que això sigui a finals d'aquest mes de febrer. 
S'ha realitzat una petita remodelació de la sala polivalent, ara ja no hi ha la climatització de l'espai de dalt de l'auditori, la sala de dalt ja no goteja, ni perd aigua i les goteres que hi havia al sostre, també s'han solucionat de forma definitiva.
Quant a esports, tal com us he dit, farem ja de forma immediata la passarel·la del camp de futbol, es canviaran tots els seients que estan trencats o que estan mig trencats, es canviaran també algunes portes dels vestidors que no estan correctes, es canviaran aixetes, i se sanejarà el mur que hi ha a l'entrada, allà on hi ha la gespa artificial perquè està molt brut, i ens han demanat sanejar-lo perquè d'aquesta manera hi podran també posar nova publicitat. 
També s'està fent una petita intervenció de manera experimental amb els "setos", hem arrancat uns tres, quatre metres de "setos" i el substituïm amb una espècie d'herba enredadora que és especial per aquest tipus de camps de futbol, que és molt més pràctic i molt més neta i sanejada, si funciona, ho farem a tota la tanca de "setos", però en principi en farem un trosset petit només per veure realment si val la pena o no val la pena fer-ho. Els que heu pujat al pavelló, haureu vist també que s'està acabant el bar, pràcticament està a la seva fase final i també pel que fa al tenis iniciarem la remodelació i reconstrucció i tornar a pintar dues pistes de tenis, no solament pintar-les, sinó també tapar les esquerdes i sanejar-les. I per últim, quant al cementiri, ja està a punt automatitzar la porta del cementiri, es pretén que de forma automàtica s'obri i es tanqui la porta. I res més.
Sr. Alcalde
Molt bé, el regidor de promoció econòmica i comunicació
Sr. González
Pel que fa a Promoció Econòmica, la part de persones del servei connectem, una mica com a resum de l'any 2017, a resultats, tot i que en el ple de maig la Gloria i jo us presentarem la memòria definitiva, un cop estigui organitzada per cada trimestre. S'han gestionat 220 ofertes de treball, per un total de 245 llocs de treball, de les quals 209 ja estan tancades, s'han cobert 63 amb persones de l'agència, 2 mesos que s'han derivat des de l'Agència externament, i 112 llocs que han estat coberts per les empreses per altres vies de localització de personal, i a part d'això hi ha hagut 33 processos que han estat cancel·lats per la mateixa empresa i en queden 25 d'oberts el dia d'avui. S'han atès 244 persones, de les quals altes noves amb entrevista i diagnosi, han estat 202, s'han fet 76 orientacions i 21 acompanyaments de recerca de feina. En l'àmbit d'empresa, el dimecres que bé a la tarda, ja us vaig anunciar a l'últim ple que hi havia el club de l'autònom, de 2/4 de set a 9 hi ha la sessió inaugural de networking, que es farà a l'hotel Sant Roc, on hi ha una petita formació inicial, que està destinada sobretot a ajudar a donar resposta a necessitats dels clients, i sobretot la part més important que és un espai de presentació i coneixement dels diferents autònoms del territori, i a part també vam tenir una reunió fa quinze dies amb la gent de Catalonia, el que és l'antiga Acció, sobretot amb la cap del servei de localització industrial i empresarial per tal de donar a conèixer el sol industrial del territori i estudiar conjuntament oportunitats de creixement de les empreses i dels negocis existents. 
En l'àmbit de comerç, el projecte "Comerç Obert" que també us en vaig parlar l'última vegada, amb les escoles de primària, ja s'han fet les explicacions als alumnes i les visites als comerços, queda pendent pel mes de febrer i març la gimcana que faran els comerços, finalment i participen les tres escoles, la de primària, 17 comerços i els serveis educatius del Solsonès, el consell d'infants i la UBIC. Vam fer el concurs d'aparadors de Nadal, es van presentar 24 establiments comercials, i el guanyador va ser, ja ho veu veure en la nota de premsa, el DSF Ferreters. S'estan durant aquests dies distribuint el calendari comercial, que ho fem cada any a mà, perquè així aprofitem per copsar de primera mà el que serien les opinions dels comerços i els hi passem una enquesta de valoració i de noves feines a fer.
En l'àmbit de turisme, suposo que veu veure aquesta setmana a la nota de premsa que sortia el conveni que s'ha signat amb el carnaval, per l'ajut econòmic i, dintre d'això ja es parlava del pla director d'usos de Cal Manel, ja s'han fet les reunions amb totes les entitats, geganters, carnaval i en principi el següent pas és redactar una proposta per part de l'equip tècnic, que es presentarà tant al govern com a la resta de regidors, la data prevista és el 7 de febrer. Tema dels ajuts, que ja hem comentat, al final es van presentar 34 sol·licituds l'any passat dels quals es van resoldre favorablement, 30. En la línia de noves inversions, 11 en inversions existents, 2 en la línia d'ocupació i 11 beneficiaris en la línia d'autònoms.
Pel que fa a comunicació, s'ha preparat la proposta publicitària pel carnaval, conjuntament amb la regidoria de cultura, intentant sobretot diversificar els canals, tant el flying com el nying i apostar tant per l'àmbit nacional com per àmbits mes de proximitat, com és la Catalunya central i comarques de Lleida, mantenint més o menys la inversió de l'any passat.
Pel que fa a la renovació del portal municipal, que a l'últim ple us vaig prometre que estaria fet al gener d'aquest any cal dir que, l'ordenació de continguts està finalitzada estem treballant amb la migració de continguts, que l'empresa ens diu que no volien perdre informació i que estaven treballant en l'activació d'unes noves funcionalitats de cerca, ens han donat data entre dimarts, dimecres o dijous, o sigui 30 de gener, 1 de febrer. Espero que sigui dimarts o dimecres, per complir el que vaig dir a l'últim ple, si no m'hauré passat un dia, espero que no m'ho tinguin en compte. 
Pel que fa a Solsona FM, vam tenir, ja ho ha comentat el Ramon, la baixa de la tècnica per motius laborals, s'ha cobert fins al maig amb un nou tècnic, contractat a través de Garantia Juvenil compartit amb l'Agència i paral·lelament es convocarà el concurs per cobrir la plaça de tècnic comercial. 
Quant a programació, després de cinc anys torna a la graella l'Electrozona, un programa de música electrònica del Toni Codina, setmanalment, dimecres i diumenges, també s'ha ampliat l'oferta de programes de la xarxa, amb el conveni que tenim establert amb ells, amb programes com Valors a l'Alça, espai de reflexió i de generació, de temes d'interès per diferents grups d'edat, Horitzó 2030 de medi ambient, estrenes de música, la peli de la nostra vida, de cinema, productes de gastronomia, coses de la vida d'avaluació i coblejant, de música. 
I durant el mes de febrer també estrenarem un nou format del producte, "Producte d'Aquí" que fa el Carles Pujol, de l'Agència en tema agroturístic i juntament amb l'àrea de serveis socials s'està preparant també un nou concurs per l'alumnat de primària, que si podrà participar a través de la web dels infants amb la implicació de Solsona FM. I en principi ja està.
Sr. Alcalde
Molt bé, la regidora de cultura. 
Sra. Alarcón
Si, bona nit. Explicar-vos que després de les festes nadalenques es va fer una reunió per fer un balanç de les activitats de l'agenda de Nadal i explicar que aquest balanç va ser positiu aquest any, sobretot en el cas de les novetats, que com bé sabeu van ser la d'un dia amb els patges, canviant el format de la Plaça Major per un dia sencer a la Sala Polivalent, una altra història completament diferent, després la pista de gel també va estar molt ben valorada, tant pels usuaris com la ciutadania, com la gent i les entitats que ho feien conjuntament, com la UBIC i les novetats que es van introduir en la cavalcada de reis per intentar donar-li altres reclams i altres interessos importants. En aquestes tres parts, perquè el balanç com bé dic va ser positiu i s'intentarà millorar-ho encara mes de cara a les properes festes nadalenques.
Quant a la biblioteca, explicar-vos que hi ha l'inici del programa "Creixem llegint" en el qual hi ha unes 20 famílies inscrites, després explicar-vos que quant a les jornades "llibre d'Artista" hi va haver una gran participació amb les sessions, es van cobrir totes les places. Des del mes de novembre s'han anat realitzant visites escolars a la mateixa biblioteca per poder donar a conèixer el seu funcionament i s'han anat fent també diverses activitats segons les edats i es continuarà fins passat les festes del carnaval. "L'Explica'm un Conte" es continua fent l'últim divendres de cada mes amb una gran acceptació. El concurs "Conte contat, ja t'he trobat" amb la UBIC també, continua sent un fet. Llavors hi ha una col·laboració que es va fer amb el Museu Diocesà i Comarcal, proporcionant bibliografia per l'exposició que es pot veure que és la de "Vestir a la Moda". Hi va haver un "Conta Contes" especial per Nadal i per la Fira del Tió, i després s'hi van fer dues presentacions de llibres: "El navegant" de Joan Lluís Lluís, i "Educar-nos per Educar" de Laia Cases i Rosa Casafont. Quant als grups de lectura es va fer la trobada amb Raul Garrigasait, després es va fer també una conferència sobre "Mirall Trencat", l'obra de Mercè Rodoreda, quant a les exposicions, n'hi ha una exposició d'art (17x17) d'artistes de les terres de Lleida, i "Llegeix que fa fort tiros i camins" de les biblioteques de Lleida, es una exposició fotogràfica d'autors de les novel·les d'intriga per adults i exposicions amb mostra de llibres per els infants. I res dir-vos que en aquestes exposicions ja han passat diferents grups d'escoles, per tant doncs també han tingut una acceptació important i per part de Cultura, res més.
Sr. Alcalde
Molt bé, la regidora de Governació i Educació
Sra. Roca
Quant a Governació, com ja ha comentat el Ramon Xandri, aviat el dia 16 de febrer ja es realitzaran les proves del nou concurs de Policia Local, també, a petició de la policia, hem incorporat el programa "drac", aquest realitza els resums diaris dels serveis i les bases de dades i estan molt contents, de moment. Pròximament també realitzarem obres de millora a l'oficina de la policia, adaptant la recepció per millorar el servei. El nostre cap de policia, el Josep Garcia, el mes de desembre ja va aprovar el curs de Caporal, pròximament es realitzarà el seu nomenament definitiu. També aquests dies, com heu pogut veure, s'ha realitzat el control del cinturó de seguretat, sí que s'ha sancionat, però és més per conscienciar una mica a la gent que és necessari.
Quant a educació durant les festes de Nadal s'han realitzat treballs de manteniment a les escoles, com per exemple, entre moltes peticions, a l'Escola Setelsis s'ha fet un sorral nou. També després de les festes s'ha incorporat un nou conserge a l'Escola del Vinyet, que és el Sr. Miquel.
Aquest any la regidoria d'educació ha col·laborat amb la seva tècnica a la diada dels patges, que ha sigut un èxit, felicitar la Sílvia. Ja està. 
Sr. Alcalde
Molt bé, la regidora de Joventut, Salut i Polítiques d’Igualtat.
Sra. Valderrama
Si, començaré per Salut, fem memòria, el dia 10 de gener es va organitzar la primera xerrada de reproducció assistida aquí a Solsona, va ser per iniciativa de l' Aina Casas que té una pàgina de Facebook i vol fer una miqueta de xarxa sobre aquest tema i perquè les famílies puguin compartir neguits. Llavors aquesta xarrada va ser impartida per la doctora Gretel Pérez. També dir-vos que es va presentar el projecte de la campanya "Alergicum" ens han subvencionat 22.500 €, vull dir que podrem fer una campanya potent. També dir-vos que arran del tema del servei de pediatria del Centre Sanitari, informar que el 15 de febrer a les 7 de la tarda, es farà una explicació dirigida a totes les famílies sobre el tema del servei de pediatria.
A l'àrea de joventut, estem continuant amb l'adequació de l'oficina jove i estem acabant de definir el conveni juntament amb el Consell Comarcal. També dir que aquest dilluns tenim trobada del Consell Municipal d'Adolescents, en aquesta sessió portaran les seves iniciatives i les seves prioritats a través d'una metodologia i una dinàmica, per treure conclusions i canalitzar totes les activitats que hagin triat entre tots. Dins del Pla Local.
En l'àmbit de salut, ja s'han impartit aquest any les converses sobre drogues i festa amb els alumnes de 3r i 4t d'ESO, i com que és un programa també conjunt amb el Consell Comarcal dins de l'àrea de joventut, també es faran les converses amb les famílies, perquè creiem que la unió dels alumnes amb les famílies, per fer una bona relació i una bona entesa sobre aquest tema doncs era adient. També dir, que estic molt contenta perquè ens han premiat des del Departament, el Pla Local del 2015 -2019, aprofita per felicitar a la Miriam, per la feina que ha fet.
I per últim en l'àrea d'Igualtat, comencem com cada any el programa de "Salut, Consciència i Moviment". També dir que com que funcionen, te demanda, i per tant no cal canviar, continuaran igual amb les dues edicions. Hi haurà un taller d'autoestima i lideratge personal, a càrrec de l'Hermínia Romà. També aquest any encetem un taller de paternitat conscient per pares de fills que tinguin entre nounats i 12 anys i serà a càrrec de l'Enric Bastardas. I per finalitzar es faran dos tallers de cuina de temporada, un es farà a la primavera i l'altre a la tardor, i serà a càrrec de la Marta Verges, que és fundadora de l'empresa de "Que Alegria" i és autora del llibre "Menja't el Tarro". També dir que conjuntament amb el grup de gèneres de la Fura, s'han organitzat i han començat a fer un protocol, això s'ha fet conjuntament, amb una formació sobre relacions sexistes, que es farà en dues sessions, ja es va fer una i ara falta l'altra, ha tingut molt bona acceptació, sobretot entre les entitats i els establiments.
També dir que durant el carnaval, també hi haurà una campanya que han creat el grup de generes de la Fura, una campanya molt interessant, molt visual que quedarà també dins del protocol que s'està acabant de tancar.
També dir que com a novetat d'aquest 2018, es crearà la xarxa d'emprenedores, aquest any es començarà amb tres sessions, que la primera serà per establir la visió, els valors que tingui aquesta xarxa, el segon per consensuar i el tercer per enfocar les activitats i les formacions que es vulguin impartir. 
Això penso que era molt necessari que hi hagués al territori una xarxa d'emprenedores sobretot per potenciar, animar i contar perquè també és la seva visió i també s'hi ha de ser.
També dir que ja estem encarant el segon talent del 2018, amb un dreamteam també nou, que comptem amb emprenedores del territori, com va ser el primer talent, i això si sempre amb l'essència que el talentalier és territori i talent femení. D'això ja us anirem explicant perquè ara el que estem és, focalitzant els ponents i l'estructura, però, ens falta confirmar algun parell de ponents però que està ja bastant encaminat. I per la meva part ja està. 
Sr. Alcalde
Molt bé, finalment per part meva, poques coses. Primera que, pròximament s'iniciaran finalment, la Generalitat ho ha pogut desencallar, el tema de la travessera de Solsona, per tant esperem que durant aquest primer trimestre es puguin començar les obres de millora del ferm de tot el que és la travessia de Solsona, serà un enrenou important perquè és una via molt circulada per la ciutat i per tant esperem comprensió per part de tothom, però és necessari. Segon punt, ja ho heu dit abans però crec que és important que en sigueu conscients, i ho tingueu anotat a l'agenda, en principi es preveu un ple extraordinari el 16 de febrer, en base això hem aprovat en el punt 10 de l'orde del dia.
Després també estem treballant, juntament amb els Mossos d'Esquadra, perquè rotativament i periòdicament cada any es fa el dia de les esquadres, que és el dia que es fan els homenatges als Mossos d'Esquadra de la Catalunya central, i aquest any ens torna a tocar a Solsona, i suposo que serà al voltant del mes d'abril, que tornaríem a tenir aquesta trobada a Solsona.
Dir-vos que diumenge van enterrar el fill adoptiu de Solsona, el germà Jaume Verges, transmetre l'agraïment a tota la ciutadania de Solsona, i especialment al ple de l'Ajuntament, de la comunitat claretiana a la ciutat de Solsona, per les mostres d'afecte cap a la persona del germà Jaume.
I també finalment han sigut uns dies de mala sort, hi hem hagut de lamentar la mort del Jaled Hatip que era una de les ànimes del banc de sang de la Catalunya Central, per tant des d'aquí enviar-li una abraçada ben forta a la família i als membres del banc de sang. Per part nostra res més. 
12.
Precs i preguntes
Sr. Alcalde
Si us sembla bé, passaríem al últim punt de l'ordre del dia, que és el de precs i preguntes.
Sr. Barbens
Sí. Volíem que ens fessis una valoració de la nit de l'esport que hi va haver l'altre dia, a veure si ho havíeu vist bé, el canvi o no, perquè hi ha hagut alguns comentaris de coses que potser no han acabat de funcionar com per exemple el canvi del teatre a la sala polivalent. 
Sr. Xandri
Bé, la nit de l'esportista havia entrat en una rutina, tenia un cost molt elevat i al mateix temps la gent, la trobava farragosa, cansada, llarga, llavors vam optar per fer una petita revolució, és a dir, vam passar a fer abans de tot, una xerrada esportiva, a càrrec del psicòleg Pep Marí, després es fa el repartiment dels premis, hem canviat també els formats, perquè hi pogués haver un premi nominal per cada persona i fos diferent cada any, i després un pica-pica amb l'objectiu que els premiats puguin tenir accés als comentaris i poder parlar de suggeriments. La valoració que nosaltres en fem en principi és bona, com tu dius, hi ha coses a arreglar i una de les mides que s'han pres, que ja s'havia pres abans de començar, és que de cara a l'any que ve, a part de la comissió pròpiament dita formada pel Consell, Consell Esportiu i Ajuntament, s'incorporen ja de forma fixa quatre persones representants d'entitats, en aquest cas, si no recordo malament, crec que hi ha el representant del basquet, el representant del Solsona Arrels, el representant de les escoles i el representant de la Penya Barcelonista crec que és, o sigui hi ha quatre persones que s'han ofert a col·laborar, llavors el que volem és fer un pas endavant, potenciar-la però amb aquest caire, el canvi a la sala polivalent està fet perquè, com que eren tres coses diferents, al teatre no es podia fer d'aquesta manera, no hi cabia. La idea és potenciar el format, que es pot millorar? Sí. Que s'hi poden introduir més coses? També. Però amb aquesta línia. 
Sr. Barbens
Ja n'anirem parlant. També ens han fet arribar els veïns de l'edifici Taure la preocupació per si compleix la normativa amb la distància de la travessia que hi ha, la carretera. Volíem traslladar-ho si és cert o no, o si es compleix o no es compleix aquesta normativa amb el parc que hi ha allà.
Sr. Alcalde
Primera notícia. No en teníem coneixement d'això, de què hi pogués haver aquesta preocupació. Carreteres està al corrent de les obres que es fan i no ha dit res. Em sorprèn això. Perquè no se'ns ha fet arribar a nosaltres?
Sr. Barbens
Nosaltres ho traslladem.
Sr. Alcalde
Si, però en qualsevol cas no ho entenc perquè al final és un lloc d'ús públic i per tant no entenc quina problemàtica hi podria haver en aquest sentit.
Sr. Barbens
Bé, esperem que se'ns respongui algun dia, la pregunta queda feta.
Sr. Alcalde
Ja ho mirarem. 
Sr. Barbens
També volíem demanar, bé has dit que hi havia problemes amb el proveïdor del punt de càrrega, no sé a què es referia.
Sr. Carralero
Si, el problema és un retard en l'entrega simplement, el proveïdor es va comprometre a quatre setmanes, i aquestes quatre setmanes es van allargar, en comptes de quatre van ser vuit.
Sr. Barbens
Però no parlàvem del proveïdor. Ja he vist que s'ha fet l'acord amb l'Electra però el proveïdor deu voler dir l'estructura de l'equipament.
Sr. Carralero
Del punt de càrrega.
Sr. Barbens
També parlant de participació, no sé per què no s'ha portat aquí l'aprovació definitiva del reglament de participació, perquè vam fer una aprovació inicial i hi hauria d'haver una aprovació definitiva, o no, no ho sé.
Sr. Alcalde
Si, es portarà al proper ple. S'ha d'acabar d'aprovar definitivament, no sé si és que encara no s'ha exhaurit el termini d'exposició o el que sigui, no sé el motiu pel qual encara no el tenim a punt però es portarà, s'ha d'aprovar definitivament en un proper ple. 
Sr. Barbens
Respecte al procés participatiu dels pressupostos, has dit que ja en parlaríem, però penso que se n'ha de parlar aviat perquè si no ens tornarem a tornar una altra vegada igual perquè l'any engoleix i després acaba passant el mateix i sí que volem demanar que se'ns faci una mica partícips d'aquest nou procés de participació que esperem que vagi més amb la línia del que hem anat proposant, perquè segurament s'ha fet molt bé i la gent ha acabat molt contenta però hi ha hagut uns pressupostos participatius que no han estat transparents i molta gent no crec ni que s'hagi adonat d'aquests pressupostos participatius més enllà de les persones que hi ha participat. Perquè el procediment que s'ha seguit, com han arribat a aquests acords, que segurament està molt bé i no ho critico, però la gent hauria de poder veure com s'ha fet tot això, perquè fos el màxim de transparent. 
Perquè sigui participatiu també ha de ser el màxim de transparent i nosaltres com a regidors no sabem ven bé com s'ha fet aquest procés no m'imagino que els ciutadans ho sàpiguen.
Sr. Carralero
A veure, potser hem pecat de no saber-ho explicar, però la transparència hi ha sigut des del primer moment a intentar explicar el procés i aquest com es faria.
Sr. Barbens
Si, però jo no tinc la sensació que la gent sàpiga com s'ha escollit això, com s'ha arribat a aquestes conclusions. No vull dir que no sigui clar o que la gent no hagi pogut intervenir, ni que la gent que hi ha participat no ho hagin fet amb totes les garanties, no em refereixo a això, em refereixo que ha de ser transparent a ulls de tothom i que tothom sàpiga, i com hi ha mínim que hi tinguin accés, si després volen participar o no, això ja és una altra cosa, però sí que demanaria això, que la pròxima edició sigui transparent, perquè sigui participatiu ha de ser transparent.
Sobre la remodelació de la Mare de la Font, el calendari està ja acabat. Com que has dit que s'estava treballant aquest mes, en l'edifici.
Sra. Barrera
Si, hi ha data prevista per acabar les obres, vam parlar amb el constructor i va dir que finalitzaria a principis de març. 
Sr. Alcalde
Març, principis d'abril em sembla que va dir.
Sra. Barrera
Se que al principi es va fer una previsió i després es va modificar
Sr. Barbens
No, perquè tal com ho deies entenia que ja s'estava acabant l'obra.
Sr. Alcalde
No, els primers que tenen pressa són els mateixos promotors, perquè mentre no tenen obert no fan negoci.
Sra. Barrera
De fet ara ja han tancat tota l'estructura i la coberta i estan treballant a l'interior.
Sr. Barbens
Llavors també volíem demanar per les obres de Sant Miquel si coincidiran amb Carnaval, si no, com està prevista aquesta confluència d'interessos, pensem que ha sigut una mala previsió, perquè amb l'acte principal que fa la ciutat de Solsona cada any, es trobin empantanegats amb aquest punt clau, no sé si s'ha previst alguna cosa o no, o si també s'ha parlat amb l'Associació de festes del Carnaval, aquest punt no sé com se salvarà.
Sr. Alcalde
Si, s'ha parlat amb l'Associació de Festes, i se'ls hi va dir que el C/ Sant Miquel no estaria disponible pel Carnaval, i que per tant havien de modificar el trajecte de les actes que es fessin al voltant del C/ Sant Miquel i per tant això és el que ha fet l'associació de festes, fer una proposta que modifiqui sensiblement el trajecte que abans passava pel C/ Sant Miquel, doncs farà un recorregut diferent, passarà per la corba de Cal Reig i entraran per la plaça del Palau Episcopal.
Sr. Barbens
I hi ha previst algun tipus de mesura, assegurar-ho d'alguna manera perquè durant aquests dies no hi hagi cap tipus de gent que es pugui fer mal.
Sr. Alcalde
Això és el que farem, això ja hem parlat amb l'obra, i de fet s'amplien les mesures perquè en la mesura del possible ningú pugui fer-se mal i fins i tot si cal, segons quines hores tanquem del tot. Depèn de com estigui d'avançat i de com estigui tot plegat.
Sr. Barbens
Ramon, has parlat de préstec, volíem saber de quina magnitud i si realment era necessari per poder fer-ho. 
Sr. Xandri
El préstec és de 400.000,00 € com cada any, cada any és pel total de les inversions, és un préstec a deu anys i quotes trimestrals, igual que sempre.  
Sr. Barbens
I també has dit que un dels projectes pel qual es demanava era per la passarel·la del camp de futbol, volíem demanar si ens podíeu fer arribar aquest projecte. 
Sr. Xandri
El projecte de la passarel·la? 
Sr. Barbens
Si, per veure’l.
Sr. Xandri 
Si, si, cap problema. L’única cosa que té imprès són els tres pressupostos, a la que tinguem definitivament quin serà dels tres, te’l puc fer arribar.
Sr. Barbens
Vale, o sigui, heu demanat tres propostes?
Sr. Xandri
Sí, nosaltres el que vam fer, és consensuar la proposta amb les necessitats què ens requeria el Club de futbol Solsona. Llavors ells ens van posar una sèrie de condicionants i de requisits i ens van dir que a ells els hi agradaria que fos d’una forma determinada. 
A partir de la seva proposta, hem de buscar tres ofertes i aquestes ofertes compleixen sobradament l’expectativa del Club, per tant com que són ells els que la utilitzen, els que la volen i saben exactament perquè la volen, jo crec que hi tenen molt a dir, però per descomptat que te’l faré arribar.
Sr. Barbens
Quan es preveu que surti a concurs la plaça del cementiri?
Sr. Xandri
La plaça del cementiri, en principi, cap a mig any, abans de juliol, agost, setembre, ho dubto. 
Sr. Barbens
I actualment com s’està resolent això. 
Sr. Xandri
Quan es va posar malalt en Joaquim, es va contractar de forma extraordinària el Deif, que havia estat molts anys treballant a les instal·lacions esportives, i ara teòricament ell està cobrint la plaça fins que surti el concurs.
Sr. Barbens
En referència a l’acord del camí del cementiri que has enunciat, a nosaltres ens havia arribat que no hi havia hagut problema amb un dels propietaris, però amb l’altre propietari no hi havia hagut acord, per dir-ho d’alguna manera, i ara sembla que s’ha arribat a un acord.
Sr. Xandri
Sí, hi ha acord. Des del principi hem tingut acord. Simplement vam estar negociant, no està signat encara, però l’acord està tancat. A diferència de l’altre propietari, ell és partidari de fer una valoració del terreny que ens cedeix i nosaltres comprarem aquest terreny. O sigui, s’estima més vendre que no pas cedir-lo gratuïtament, no és partidari de fer una permuta. És una opció personal, però jo penso que s’equivoca perquè el dia que es desenvolupi el sector, li serviria perfectament de compensacions, però, és la seva decisió i ja hi ha acord.
Sr. Barbens
Llavors volíem demanar també en matèria de promoció econòmica, has parlat de contactes amb Acció per possibles inversors, volíem que ens ampliessis una mica aquesta informació. 
Sr. González
Més que res hi ha dos punts, un és el punt de possibles empreses d’aquí que vulguin créixer i tenen demandes que fer al territori, igual que s’està parlant amb Incasol com es pot desenvolupar aquesta qüestió, aquesta gent també ens ajuda a estudiar-ho. I l’altre motiu principal és que aquesta gent té un servei de localització d’empreses, diem que són el canal principal d’entrada de possible inversió estrangera a tot el territori. 
El 90% de les inversions que es capten van a l'àrea metropolitana, a causa dels eixos principals de comunicació i sobretot per temes logístics, però ells necessiten tenir un contacte, i agraeixen tenir un contacte amb el territori per conèixer quines són, les disponibilitats que té el territori i quines són les empreses que hi ha actualment implantades per tal de poder copsar nova inversió a través de possibles proveïdors d’aquest tipus. En aquest sentit és més una reunió per veure en un futur com ens poden ajudar a desenvolupar aquest tema i que ens tinguin en compte a l’hora de noves inversions.
Sr. Barbens
Creiem que és molt important aquest fet i sí que hi ha inversions pel territori que s'estan concretant en aquest moment i en concret inversions estrangeres. És important estar-hi connectats, perquè estem veient en altres llocs que algunes sí que s’han materialitzat. És important ara en aquest moment ser-hi present, per tant estarem atents el que pugui passar sobre aquesta qüestió. 
Sr. Gonzàlez
En qualsevol cas, òbviament hi hem de ser i farem tot el possible però la nostra primera prioritat, on centrem esforços és amb les empreses existents, sempre és més fàcil créixer en el territori català, i amb inversió de capital catalana, perquè el que és capital estranger, aquest acostuma a anar quasi tot a l'àrea metropolitana, òbviament per això els hem contractat per no perdre cap via. 
Sr. Barbens 
I finalment, Yas, has parlat d’una xerrada del servei de pediatria, volia que em recordessis el dia i que s’explicarà en aquesta xerrada. 
Sra. Valderrama
15 de febrer a les 7 de la tarda i s’explicarà com funciona el servei de pediatria. 
Sr. Barbens
Molt bé. 
Sr. Alcalde
Molt bé, la CUP.
Sr. Garcia
Sí, la primera pregunta és per l'Alcalde David Rodríguez, diu així, el 30 de novembre del 2017 vam rebre la informació que havíem demanat el 4 de juliol del 2017 sobre el cost dels homenatges que van fer al Sr. Josep Manel Casserres i Sole, i a l'exalcalde Sr. Ramon Llumà, llavors quan vam rebre aquests números, i per informar correctament a la ciutadania s'ha de dir que, el total de la despesa de l'homenatge al Manel Casserres va ser de 21 mil i escaig euros i el del Sr. Ramon Llumà de 13.000,00 €. 
El tema és que analitzant-ho, i només posant-nos en el tema de la impressió de llibres, ens ha sorprès que per exemple per al Manelet Casserres es van imprimir llibres per un valor de 16.000,00 €, quan a data 28 de novembre, s'han venut llibres per un import de 3.000,00 €, vull dir que tenim 13.000,00 € en llibres en un magatzem, i del Ramon Llumà es van imprimir 11.000,00 € en llibres i n'han venut llibres per un import de 1.700,00 €, això vol dir que tenim 10.000,00 € mes en llibres en un magatzem, en total 23.000,00 € en llibres en un magatzem, i he de preguntar com es va fer aquesta previsió d'impressions i si hi ha algun pla per intentar donar sortida a aquest immobilitzat de 23.000,00 € que tenim actualment en un magatzem.
Sr. Alcalde
El problema de les impressions dels llibres no és la quantitat que tu vens, perquè moltes vegades el preu del cost no és tant com la impressió, el que té un cost és el fet de fer-lo fer, i per tant moltes vegades tu prens la decisió amb base a què ja saps que si fas fer un nombre determinat de llibres, aquesta mica més et costi més, per tant les previsions són les que són. És veritat que, en el cas del Manelet vam pensar que és un llibre de molt llarg recorregut, perquè és un llibre de referència en el món geganter i que per tant és un llibre que al llarg dels anys se n'aniran demanant, i en el cas del Ramon Llumà, doncs es veurà, com evoluciona tot plegat i quines són les sol·licituds que hi ha, però en qualsevol cas creiem que estava bé poder fer un llibre d'homenatge per tenir un record de la figura de qui va ser alcalde de Solsona. Sé que se'n van fer menys, és una quantitat mínima d'acord amb la despesa que ja cobreixes quan fas fer el llibre, no se ara et dic una quantitat, potser et costa el mateix fer 100 llibres que fer-ne un. 
Sra. Alarcón
El tiratge no és la part substancial del cost.
Sr. Alcalde
No és que si tu haguessis fet fer la meitat de llibres, t'hauries estalviat la meitat de diners, això no va així. Els criteris que vam fer servir ban ser consensuats amb les entitats especialment les organitzadores, i en cada cas eren diferents. Es va acordar una quantitat de llibres que creiem que estaria bé i que es podrien col·locar.
Sr. Garcia
Tenim una altra pregunta per l'Alcalde també, a la junta de govern del dia 16 d'octubre, es va concretar la contractació d'un arquitecte per cobrir una baixa, l'Anna Grau, a l'acta de la junta de govern es recull i llegeixo literalment: "ates que l'Agència de Desenvolupament Local de Solsona i Cardona ha publicat i publicitat un anunci per seleccionar un arquitecte per cobrir aquest lloc de treball mentre duri el procés d'incapacitat temporal". Nosaltres hem estat fent una recerca i no hem trobat aquesta publicació ni a la web de l'Ajuntament ni en les ofertes de feina de l'Ajuntament, ni a la web de l'Agència Solsona-Cardona, ni a cap de les webs de transparència de l'Ajuntament i llavors volíem saber com s'ha fet aquesta difusió i promoció d'aquest lloc de feina.
Sr. Alcalde
Si no recordo malament, ho corroboraré més endavant.
Sra. Barrera
Això, em va agafar justament quan jo em vaig incorporar va ser quan s'estava tancant aquest tema. Tinc un informe de tot de com es va fer, tots els passos que es van seguir, m'ho va passar precisament l'Agència perquè ho tinguéssim.
Sr. Alcalde
Si no recordo malament l'arquitecte que tenim de baixa per qüestions de salut, va agafar la baixa de forma sobtada, i per tant vam haver de fer un tràmit d’urgència per contractar una arquitecta, i el que vam fer va ser parlar amb l'Agència a veure quina de les arquitectes que tenien al Servei a disposició per poder fer aquesta tasca a Solsona. Us enviarem l'informe perquè allà s'explicarà tot més bé, jo us ho dic de memòria, no ho tinc molt present.
Sra. Barrera
Bàsicament el que recull aquest informe, que ja us el passaré, és que no és un procés habitual que faci l'Agència. L'Agència fa uns processos més lents, publica l'anunci i fa tots els tràmits, i en aquest cas no es va fer això perquè era una contractació d’urgència. Necessitaven cobrir aquesta plaça i no és l'habitual que fa l'Agència.
Sr. Garcia
Disposem d'un portal de contractació que s'ha d'utilitzar.
Sr. Alcalde
És un contracte de treball de quatre o sis mesos, no sé de quan pot ser, fer un procés gaire llarg ens hauríem exhaurit els mesos que necessitàvem a la treballadora, per tant era necessari fer un procediment d’urgència i poder cobrir la baixa de manera interina pel període de baixa que està aquesta persona. Per això no fem un procés de selecció com sempre es fa.
Sr. Garcia
No, és pel procés de selecció sinó per la difusió d'aquesta oferta. Entenc que penjar alguna cosa en una web és més o menys ràpid ni que deixis terminis molt curts igual que s'havia de fer difusió a través del portal de l'Agència. Ja ens passareu l'informe, però sorprèn que no fem difusió a través dels mitjans que tenim a Ajuntament d'aquestes ofertes de feina.
Tenim una altra pregunta per la Sra. Isabel Roca com a regidora d'Educació i passo a llegir-ho perques és una mica llarg el tema: "En el marc de la problemàtica sorgida l'any passat en relació a la llar d'infants dels Petits Gegants i amb voluntat sincera d'abordar aquest assumpte amb el temps suficient i la calma necessària per trobar la millor solució i sobretot la resposta que més respecti l’interès general i especialment lluny de qualsevol oportunisme polític que porta a fer propostes irresponsables com el que vam viure l'any passat per part d'algun grup municipal. El dia 18 de desembre vam celebrar una reunió amb la regidora d'Educació Isabel Roca per conèixer la intenció de l'equip de govern en relació a llar d'infants. En aquesta reunió vam reiterar a la regidora el nostre criteri en relació a aquest servei, opinió d'altra banda ja coneguda per totes i que tendeix a una municipalització del servei de la llar d'infants igual que l'escola de música o el servei d'enterraments. 
Serveis, aquests dos últims, de titularitat i gestió municipal defensats per l'equip de govern i també per nosaltres mateixos, ja que creiem que han de tenir un accés universal als mateixos considerant que aquestes mateixes condicions es donarien en la municipalització de la llar d'infants. 
En aquesta reunió la regidora no va descartar del tot la nostra proposta, però sí que ens va donar a entendre que no formava part de la intenció de l'equip de govern, dit això vam insistir-li a què concretes, si la seva intenció era prorrogar un any més la concessió o estava a favor o en contra en obrir una nova forma de gestió del servei. En aquell moment no se'ns va donar resposta i vam quedar que se'ns faria arribar en breu, transcorregut un mes de la reunió i a falta de resposta, el dia 18 de gener vam recordar a la regidora per e-mail que ens donés resposta a la qüestió plantejada i ha transcorregut dues setmanes des d'aquell correu i encara no hem tingut resposta. Pel nostre grup municipal l'educació de tots els infants, joves i ciutadans en general, des de la llar d'infants a l'edat adulta, és un aspecte molt important per aquesta raó és que aprofitem aquest ple per preguntar, un cop més, a la regidora d'educació si han considerat la possibilitat de recuperar la gestió municipal del servei de la llar d'infants i si han decidit quina opció defensar en relació a aquests serveis, és a dir si prorrogaran el contracte de concessió o si el licitaran de nou, en cas de licitació que s’iniciï ja el procediment obrin contactes amb tots els agents implicats, mestres, associacions de pares i que tinguin en compte la incorporació de clàusules socials en la licitació. 
En aquest sentit el grup municipal de la CUP manifesta la predisposició per participar, si consideren que podem ser d'utilitat, en aquest procés. Bàsicament que se'ns contesti al que vam demanar. 
Sra. Roca
Vam quedar que durant el mes de gener els informaria. Quant a la municipalització vam comentar-ho amb l'equip de govern ho estem valorant, sap la postura que te l'equip de govern i en el segon aspecte de la pròrroga encara ho estem valorant, estem pendent d'un consell escolar a l'escola bressol per contemplar l'opinió dels pares, i de la direcció, etc. Quan ja ho tinguem més decidit doncs ens hi posarem en el seu coneixement.
Sr. Alcalde
Bé, enteneu que necessitem un temps per poder fer una valoració de com està funcionant en aquests moments el servei, hi ha hagut canvis importants a l’escola bressol des d'aquest inici de curs. També ens apremia el temps, perquè si tardem gaire a prendre la decisió, després ja se'ns haurà llençat el temps a sobre i ja no serem a temps. Si podem fer alguna cosa diferent que no sigui la pròrroga se'ns pot tirar el temps a sobre. Estem a l'expectativa de veure el que passa i quina és l'opinió també dels agents implicats.
Sra. Roca
La valoració és molt positiva, però en el consell escolar és quan ve el representant dels pares que pots copsar una mica més com va tot.
Sr. Garcia
Sabreu en breu que es farà?
Sr. Alcalde
S'ha de saber el més ràpid possible perquè si no també se'ns acabarà el temps.
Sr. Garcia
Tenim una pregunta per la Rosó Barrera com a representant de l'Ajuntament de Solsona de la Mancomunitat d'Abastament d’Aigües del Solsonès, durant l’últim ple la regidora ens va fer arribar un escrit de la Mancomunitat on es donaven explicacions sobre les preguntes que el nostre grup municipal havia formulat en repetides ocasions en aquest ple sobre l'estat de les sol·licituds d’inspecció i control de la mateixa Mancomunitat a l'Oficina Antifrau i a Sindicatura de Comptes, segons se'ns respon, aquestes sol·licituds han estat rebutjades per les dues institucions i per aquest fet s'ha optat per obrir un expedient informatiu per investigar, per part de la mateixa Mancomunitat, possibles irregularitats dels darrers anys. Volem preguntar a la regidora com a membre de la Mancomunitat quina informació té sobre aquest expedient informatiu, en quina fase es troba i si ens pot informar una mica sobre aquest tema.
Sra. Barrera
Quan jo vaig estar de baixa es va demanar una auditoria.
Sr. Alcalde
Crec que el tema és prou delicat perquè puguem respondre amb més dades, quant les tinguem respondrem.
Sr. Garcia
Volíem proposar, nosaltres podem preguntar a cada ple, però, com que és un tema que va portar un rebombori tan important seria bo que directament la regidora com a representat, que en els punts d'informació, un dels punts habituals que és tractes, ens digues com estan els temes de la Mancomunitat, i que s'ha parlat d'aquests temes com passa amb altres òrgans de participació que l'Ajuntament hi és representat, si no anirem preguntant, tampoc hi ha problema. Bé, pel pròxim ple ja informareu.
Tenim una pregunta pendent de l'anterior ple per l'Alcalde, que era quina era la seva valoració de la implantació del pla de mandat de govern 2015 - 2019 el dia d'avui. 
Sr. Alcalde
Em sembla que ja havíem quedat que faríem la valoració durant el primer trimestre de l'any. Però si us dic que em sembla que està bé no estareu contents, crec que voleu una mica més d'informació, doncs farem un informe ben fet de quina és la valoració que fem de tot plegat, de quin és el grau d'execució del pla de mandat.
Sr. Garcia
Llavors, dues últimes coses només de l'informe que ens has donat, Ramon, del tema d'estudis de costos, si recordes, havíem estat parlant molt perquè és una cosa que ens interessava i a més dels dos que has comentat, trobem que hi ha altres serveis de l'Ajuntament, vaja de fet tots els serveis de l'Ajuntament que considerem que seria importantíssim tenir claríssim els costos.
Sr. Xandri
Els estudis de costos, existeixen, el que passa és que el que estem intentant és actualitzar-los, en un termini relativament no molt llarg estarem en condicions de poder-vos-els facilitar, aquest estudi de costos.
Sr. Garcia
En parlem, perquè ja vam mostrar el nostre interès per conèixer aquests estudis de costos.
Sr. Xandri
Els dos que jo he dit, són dos que ens hem adonat que tenim un dèficit molt important, llavors no dic que s'hagin de pujar taxes però sí que prendre mesures. N'hi ha que els els podem donar que els tenim i alguns altres s'estan actualitzant.
Sr. Garcia
Si consideres que és millor quan estiguin tots actualitzats i revisats entregar-los, no hi ha problema.
Sr. Xandri
M’és indiferent, com preferiu, si voleu que us els anem enviant de mica en mica així ho farem.
Sr. Garcia
Si no s'ha d'allargar massa potser quan estiguin tots, i entregar-ho tot de cop.
Sr. Xandri
Ara tenim aquest parèntesi d'aquest mes perquè la Montse aquest està tenint molta feina.
Sr. Garcia
Tampoc ens ve ara d'uns dies, quan estiguin ja ens ho fareu saber.
Respecte al pla d'usos, de Cal Manel, la reunió que tindrem és per informar-nos del que es farà o és una reunió on els grups municipals podrem dir alguna cosa. S'ha parlat, s'ha fet un estudi i vindran a presentar una proposta.
Sr. González
Si però, recordem que és un pla d'usos.
Sr. Garcia
Expliqui'm el que és un pla d'usos.
Sr. González
No s’està fent un projecte tècnic, no s’està fent res d'això, el que s'ha fet és veure quins són els possibles usos o no que pot haver-hi en aquell espai, s'ha intentat tractar no només l'edifici de cal Manel si no conjuntament amb Cal Metge Soler i la Biblioteca per si podia haver-hi alguna col·laboració en aquest sentit. L’únic que s’està fent és redactar possibles propostes d'usos allà, és el que es ve a explicar. Cal dir que l'equip de govern encara ho ha vist això. 
A partir d’aquí es pot comentar el que sigui, s'incorporarà si fa falta si no, i després és quan ve la segona fase que vam comentar, vam comentar que hi havia tres fases, la segona que és la redacció del projecte tècnic que sortirà a concurs amb el pla d'usos definit, qualsevol cosa que creieu necessària es podrà incorporar. Em comprometo personalment a fer-ho.
Sr. Garcia.
No, com ho havies explicat que; "vindrà a presentar la proposta", llavors nosaltres vàrem entendre que ja no es podia incorporar cap proposta.
Sr. González.
Després de parlar amb les entitats es copsen tots els possibles usos que es poden donar en aquell indret i es fa una primera proposta, si després es veu que hi ha alguna cosa més, ja em comprometo a parlar amb el redactor per tal d'incorporar-ho i que surti de cara a la segona fase que és la important, que és el projecte tècnic. 
Sr. Garcia.
Per part nostra ja està.
Sr. Alcalde.
Molt bé, doncs acabaríem el ple, si no hi ha ningú del públic que tingui alguna pregunta a fer, doncs, deixaríem aquí el ple i tancaríem la sessió. Moltes gràcies i bona nit.
I no havent-hi altres assumptes per tractar, la Presidència aixecà la sessió essent les vint-i-dues hores i quaranta minuts, de la qual s’estén aquesta acta que, com a Secretari, per a la seva constància i efectes, CERTIFICO. 
El secretari
.





Vist i plau








L'alcalde

